كورد و سوننە رۆڵیان لە هاوكێشەكاندا چییە؟\nرەنگە بۆ ئەو وڵاتانەی سیستەمی بەڕێوەبردنیان دامەزراوەییە و وڵاتانێكی چەسپاو و لەسەر رێچكەیەكی دیاریكراو و بە پلان و دونیابینییەكی ستراتیژی بەڕێوە دەبرێن، ئەوە راست نەبێت كە رووداوێك ئاراستەی مێژوو بگۆڕێت. تەنانەت ئەگەر رووداوەكە چەند كاریگەریش بێت، بۆ وڵاتە بەهێز و زیندووەكان لێكەوتەكانی كاتی دەبن و بەزوویی وڵاتەكە رێچكە راستەكەی خۆی دەگرێتەوە كە وەك ئامانجێكی ستراتیژی بۆ خۆشبەختی نەوەكانی داهاتوویان داڕێژراوە. بەڵام بۆ وڵاتە دواكەتووەكان ئەمە پێچەوانەیە، ئەگەر خەون و خەیاڵی گەورەشیان هەبێت، رووداوێكی بچووك ئاراستەی مێژووییان دەگۆڕێت و هەموو خەون و خەیاڵەكانیان لەگۆڕ دەنێت.\nعێراق یەكێكە لەو وڵاتانەی بەهۆی ئەوەی خاوەن ستراتیژێكی دیاریكراو نییە و لەسەر بنەمایەكی فشۆڵ دامەزراوە و به شێوازێكی هەڕەمەكی بەڕێوە دەبرێت، ئەو قسەیە پڕ بە باڵایەتی كە نەك رووداوی گەورە تەنانەت رووداوی بچووكیش ئاراستەی مێژووی دەگۆڕێت. لە مێژووی 100 ساڵی رابردووی تەمەنیدا دەیان رووداو هەن كە ئەگەر روویان نەدایە، یاخود به جۆرێكی دیكە بوونایە، مێژووی عێراق بەو جۆرە نەدەبوو كە ئێستا لە لاپەڕەكانی مێژوودا تۆمار كراون. ئەمە نەك هەر لە رووداوەكانی رابردوو تەنانەت بۆ ئێستا و داهاتووش هەر راستە.\nبۆ نموونە ئەگەر سیستەمی مەلەكی نەگۆڕایە بۆ كۆماری، یان ئەگەر بەعس و سەدام نەهاتنایەتە سەر حوكم و لە بری ئەوان رژێمێكی دیموكراسی دابمەزرایە، بە دروستی رەنگە نەتوانرێت گریمانەی ئەوە بكرێت عێراقی ئێستا چۆن دەبوو، بەڵام بەدڵنیاییەوە ئەم عێراقەی ئێستا نەدەبوو. زۆر نمونەی دیكە هەن مرۆڤ دەتوانێت وەك خاڵێك دیاری بكەیت كە بەهۆی فڵانە رووداوەوە عێراق بە ئاقارێكدا رۆیشتووه و ئەگەر ئەو رووداوە نەبووایە عێراق لە شوێنێكی دیكە دەبوو. هەرچەندە تازە زەمەن ناگەڕێتەوە تا رێگە لە روودانیان بگیرێت، بەڵام دەكرێت پەندیان لێوەرگرین تا دووبارەیان نەكەینەوە.\nلە عێراقی تازەشدا لە 2003 بۆ ئێستا، ئەوەی دەكرێت وەك خاڵێكی وەرچەرخان ئاماژەی پێبكرێت كە عێراقی بەرەو ئاراستەیەكی دیكە برد، بەتایبەتی بۆ كورد و سوننە بووە مایەی نەهامەتی، پێكهێنانی حكومەتی دوای هەڵبژاردنی ساڵی 2010 بوو. ئەوكاتەی لیستی عێراقییە بەسەرۆكایەتیی ئەیاد عەلاوی 91 كورسیی پەرلەمانی بەدەستهێنا و دەوڵەتی یاسا بەسەرۆكایەتیی نووری مالیكی 89 كورسی بردەوە. بەهۆی ئەوەی كورد و سوننە خۆیان لە ململانێكان بەدوور گرت و لێگەڕان بۆ شیعەكان، لەناو ماڵی شیعەشدا بۆ ئەوەی رێگە لە عەلاوی بگرن كە حكومەت پێكبهێنێت، ئەوە بوو دادگایی فیدراڵی بە بەرژەوەندیی مالیكی بڕیاریدا كە لە دوای هەڵبژاردنیش دەتوانرێت هاوپەیمانێتیی گەورە دروست بكرێت. مالیكی دەسەڵاتی گرتەوە دەست و كشانەوەی ئەمریكایان قۆستەوە بۆ ئامانجێكی دیاریكراو كە زاڵكردنی هەژموونی شیعە بوو بەسەر جومگەكانی دەوڵەتدا، هەروەها گەیاندنی پرۆسەی تەشەیوع بوو بە ناوچەكانی سوننە و كورد. داعش هێنرا و كرایە پاساوی ئەو لێكەوتانەی بەسەر كورد و سوننەدا سەپێندران. هەموو ناوچەكانی سوننە وێران كران، خەڵكەكەیان ئاوارە و دەربەدەركران. بەرانبەر بە كوردستانیش بودجە و مووچەی خەڵكیان راگرت و گەمارۆی ئابووری و سیاسییان خستە سەر هەرێمی كوردستان و دواجار نیوەی خاكەكەشیان داگیركردەوە، ئێستا پرۆسەی تەعریب و تەشەیوع بە ئاستێكی مەترسیدار تیایاندا بەڕێوە دەبرێت.\nپرسیارەكە ئەوەیە ئەگەر كورد و سوننە بێهەڵوێست نەبووایان لەو رووداوه و پشتیوانی چەسپاندنی دیموكراسییان بكردایە، ئایا عەلاوی حكومەتی دروست بكردایە نەك مالیكی، ئەو رووداوانە روویان دە‌دا كە عێراقیان گەیاندە ئاستی لەبەریەك هەڵوەشانەوە؟ ئەگەر سوننەكان هەموویان بچوونایەتە پاڵ عەلاوی، داعش ناوچەكانیانی داگیر دەكرد؟ كە هێنانی داعش كرایە پاساوی بەسوتماككردنی هەموو ناوچەكانیان؟ ئەگەر كورد بێهەڵوێست نەبووایە و لەگەڵ عەلاوی هاوپەیمانێتییان دروست بكردایە، بودجە و مووچەی خەڵكی كوردستان رادەگیرا؟ ئایا پرۆسەی سیاسی لە عێراق بەو ئاقارەدا دەڕۆیشت كە ئەنجامەكەی بۆ كورد داگیركردنەوەی تەواوی ناوچە كوردستانییەكانی دەرەوەی هەرێمی كوردستان بوو؟\nئەگەر وەڵامی ئەو پرسیارانەشمان بۆ رووداوەكانی رابردوو بە دروستی دەست نەكەون، بە دڵنیاییەوە بۆ داهاتوو لە ئێستاوە وەڵامەكان لە بەردەستمانن. ئایا كورد و سوننە ئەمجارە چی دەكەن؟ ئەمجارەش لێدەگەڕێن تا شیعەكان هەموویان لەژێر چەترێكدا یەك دەگرنەوه و كەسێك دەكەنە سەرۆكوەزیران كە دوور نییە لە مالیكی خراپتر بێت، یان هەڵوێستیان دەبێت لە یەكلاییكردنەوەی ناكۆكییەكانی ناو ماڵی شیعی و دەبنە تەرەف لە كێشەكانیان و دەبنە سەنگی مەحەك بۆ یەكلاییكردنەوەی كوتلەی گەوره و رۆڵیان دەبێت لە پێكهێنانی حكومەتی داهاتوو؟\nدەبێت هەردوو پێكهاتەی كورد و سوننە بەوردی ئەو دۆخە هەڵسەنگێنن ئایا ببنە تەرەف لە كێشەی شیعەكان چییان دەست دەكەوێت و بێلایەن بمێننەوە و چاوەڕوانی ئەوەبن شیعەكان خۆیان رێكبخەنەوه و بە یەكگرتووی بێنەوە ناو هاوكێشەكە، كورد و سوننە چی دەچننەوه؟\nكورد ئەگەر بیەوێ پەند لە رابردوو وەربگرێت دوو ئەزموونی تاڵی هەیە لە پێكهێنانی حكومەتی مالیكی و عەبادی. یەكەمیان بەهۆی ئەوەی كورد ئامادە نەبوو لە ململانێی مالیكی و عەلاوی پشتگیریی عەلاوی بكات بە پاساوی ئەوەی كورد نەبێتە بەشێك له كێشەی شیعەكان، ئەنجامەكەی واكەوتەوە مالیكی هاتەوە دەسەڵات و پرۆسەی سیاسیی عێراقی بەو ئاقارەدا برد كە بینیمان چی بەسەر ناوچە سنوییەكان و كوردستاندا هات لەسەر دەستی حوكمی شیعە. دووەمیشیان هەر بەهۆی ئەوەی كورد ئامادەنەبوو بچێتە هیچ گفتوگۆیەكی تاكلایەنەی هێز و كوتلە سیاسییەكانی شیعەوە تا ئەوكاتەی هەموویان رێككەوتن، ئەوكات تەنانەت چاوەڕێی وەڵامی كوردیان نەكرد ئایا بەشداریی كابینەكەی دەكات یاخود نا، لە گردی زەرگەتە بەسەرپەشتی كاك نەوشیروان لایەنە كوردییەكان هێشتا لە كۆبوونەوە بوون، عەبادی كابینەكەی بردە پەرلەمان و بە میزاجی خۆی چەند پۆستێكی بۆ كورد بە بەتاڵی هێشتەوە، بێئەوەی هیچ ئیعتیبارێك بۆ لایەنە كوردستانییەكان دابنێن حكومەتی خۆیان پێكهێنا.\nدەرئەنجامی ئەم هەڵبژاردنەش بە جۆرێكە جارێكی دیكە خەریكە هەمان ئەو مێژووەی رابردوو خۆی دووبارە دەكاتەوە، رەوتی سەدر یەكەمی هەڵبژاردنە، دەوڵەتی یاسا بەسەرۆكایەتیی نوری مالیكی نیوەی ژمارەی كورسییەكانی رەوتی سەدری بەدەستهێناوە. ململانێ لەنێو شیعەكان هەیە لەسەر ئەوەی كامیان دەتوانن كوتلەی گەورە دروستبكەن، هەردوو لایان بەجیاجیا خەریكی كۆكردنەوەی دەنگی دیكەن و هەوڵێكیش هەیە بۆ ئەوەی هەموو هێزە شیعییەكان لەژێر چەترێكدا كۆبكاتەوە. كورد و سوننەش بە زیاتر لە 130 كورسیی پەرلەمانەوە دۆش داماون و چاوەڕوانی ئەوەن شیعەكان لەناو خۆیاندا رێك بكەون. بێئەوەی ئەو پرسیارە رووبەڕووی خۆیان بكەنەوە كە ئایا رۆڵیان چییە لە ناو هاوكێشەكاندا؟ ئێستا بەهۆی ناكۆكیی نێوان شیعەكانەوە دەتوانن هاوكێشەكان بەهەر جۆرێك بگۆڕن كە له بەرژەوەندیی كورد و سوننە بێت، بەڵام ئەگەر شیعەكان لەناو خۆیاندا رێككەوتن نە كورد و نە سوننە هیچ رۆڵێكیان نامێنێ و دەبێت وەك پاشكۆ و تەنها بۆ شەرعیەتدان بە حكومەتێكی رووكەش كە بگوترێت بە بەشداریی هەموو پێكهاتەكانە، بەڵام لە واقیعدا حوكمی شیعەیە.\nلێرەدا پێویستە ئەو پرسیارە رووبەڕووی هەردوو پێكهاتەی كورد و سوننە بكرێتەوە، بۆچی پێكەوە ناچن لەگەڵ یەكێك لە هێزە براوەكانی شیعە هاوپەیمانێتییەكی فراوانی كوردی، شیعی، سوننی دروستبكەن و حكومەتێكی هاوبەشی راستەقینەی هەر سێ پێكهاتەكە بێننە ئاراوە؟ بۆ چاوەڕێی ئەوە دەكەن كە هەموو هێزە شیعەكان لەژێر چەترێكدا یەك بگرن و كاریان بە كورد و سوننە نەمێنێت؟ ئەگەر ئەمە ناكەن، ئەی كەواتە چ رۆڵێكیان هەیە لە پرۆسەی سیاسی و نەخشەی داهاتووی عێراق؟\nلە رووداو وەرگیراوە\nشێر و خەتى پشکنینى نەخۆش\nئەركی ئایندەی كورد لە بەغدا\nبورهان محەمەد فەرەج\nئەو خەسڵەتانە چین ستایلی سیاسییەکان دیاری دەکەن؟


چوار خواردن کە نابێت لەگەڵ شیردا بخورێن - هاوپەیمانی نیشتمانی\nچوار خواردن کە نابێت لەگەڵ شیردا بخورێن\nچوار خواردن هەن کە پزیشکان ئاماژە بەوەدەکەن ئەگەر لەگەڵ شیردا بخورێن زیان بە تەندروستی مرۆڤ دەگەیەنن.\nهۆشداریده‌درێت له خواردنی پرته‌قاڵ پێش و دوای خواردنه‌وه‌ی شیر به كاتژمێرێك، چونكه پرۆتینه‌كانی ناو شیر ئه‌گه‌ر له‌گه‌ڵ پێكهاته‌كانی میوه‌دا یه‌كبگرن، ئه‌وا ده‌بێته هۆی ڕه‌قبونی گه‌ده و كاریگه‌ری ده‌بێت له‌سه‌ر كۆئه‌ندامی هه‌رس و سود وه‌رنه‌گرتن له‌شیره‌كه. \nله پێكهاته‌ی شیردا ماده‌ی (لیسین) هه‌یه له كاتی تێكه‌ڵ كردن و گه‌رمكردنی له‌گه‌ڵ شه‌كردا كه ماده‌ی (فركتۆز)ی تێداییه، ماده‌ی (فركتۆز لیسین)دروستده‌كات كه زیانی بۆ ته‌ندروستی ده‌بێت، پێویسته له كاتی كوڵاندندا تێكه‌ڵ به‌شیر نه‌كرێت، چاوه‌ڕێبكرێت تا سارد ده‌بێته‌وه، دواتر شه‌كری تێكه‌ڵ بكرێت. \n شیر ده‌وڵه‌مه‌نده به‌پڕۆتین و كالیسیۆم، به تێكه‌ڵكردنی له‌گه‌ڵ شوكولاته كاریگه‌ری ده‌بێت له‌سه‌ر باش هه‌ڵنه‌مژینی كالیسیۆم، به‌هۆی باش نه‌توانه‌وه‌ی شوكولاته له‌ناو شیردا، ئه‌وه‌ش ده‌بێته هۆی وشكبونه‌وه‌ی قژ، سكچون و خاوكردنه‌وه‌ی كرداری گه‌شه‌كردن. \nخواردنه‌وی شیر له‌گه‌ڵ ده‌رمانه‌كان ده‌بێته هۆی گه‌شه‌كردنی ماده‌یه‌كی كیمیایی له نێوان (كالیسیۆم و مه‌گنیسیۆم) ئه‌وه‌ش كاریگه‌ری ده‌بێت له‌سه‌ر باش نه‌گه‌یشتنی سودی ئه‌و ده‌رمانه‌ی خواردوته، بۆ چاره‌سه‌ركردنی نه‌خۆشیه‌كه‌ت، پێویسته خۆت به‌دووربگریت له خواردنه‌وه‌ی شیر پێش ودوای به‌كارهێنانی ده‌رمان.


وەن پڵەس نوێکاریەک ڕەوانەی مۆبایلی OnePlus 6 دەکات – کەی ئای تی ئێن\nوەن پڵەس نوێکاریەک ڕەوانەی مۆبایلی OnePlus 6 دەکات\nکۆمپانیای وەن پڵەس لە کاتی ڕاگەیاندنی بۆ مۆبایلی OnePlus 6T بەڵێنیدا کۆمەڵێک نوێکاری نوێ و ناوازە لە ڕووکاری بەکارهێنەر و جوڵەی ئاڵوگۆڕکردن بۆ بەکارهێنەران بەردەست بکات و بەڵێنیدا هەمان نوێکاری پاش ماوەیەک بۆ مۆبایلی OnePlus 6 بەردەست بکات، لە ئێستاشدا و پاش تێپەڕبوونی چەند ڕۆژێک بەسەر کۆنگرەکە کۆمپانیای ناوبراو وەشانی OxygenOS 9.0.2ـی ڕەوانەی مۆبایلی OnePlus 6 کرد و چەند گۆڕانکاری و چاکسازیەکی تێدا ئەنجامداوە.\nلە نوێکاریەکەدا تایبەتمەندی Nightscape Mode بۆ کامێرای مۆبایلەکە زیادکراوە لەگەڵ ڕووکارێکی نوێی بەکارهێنەر کە بۆ یەکەم جار لە مۆبایلی OnePlus 6T بەردەستکرا لەگەڵ باشترکردنی بەکارهێنانی وزە لە باری مات بووندا، سەرەڕای ئەوەش دەتوانیت یاریدەدەری ئەلیکترۆنی Google Assistant یان هەر یاریدەدەرێکی دیکە کارپێبکەیت لە ڕێگەی داگرتنی دوگمەی کارپێکردن بۆ ماوەی 0.5 چرکە.\nهەروەها لە نوێکاریەکەدا تایبەتمەندی Studio Lighting زیادکراوە بۆ باشترکردنی ڕووناکی لە کاتی چرکاندنی وێنەکاندا، وەک هەمیشە نوێکاریەکە ڕەوانەی چەند بەکارهێنەرێکی دیاریکراو دەکرێت هەتاوەکو لە دواتردا بۆ سەرجەم بەکارهێنەران بەردەست بکرێت بەڵام پێشبینی دەکرێت نوێکاریەکە لە ماوەی چەند ڕۆژی داهاتوودا بۆ بەکارهێنەرانی OnePlus 6 بەردەست بکرێت.\nتاگەکان OnePlus 6


بۆ ڕادیۆ وڵات لە بەلجیکا: هێزو لایەنە کوردییەکانى پارچەکان، ئەگەر هاوکارى یەک نەبن، نابێت دژ بن\nعومەر گوڵپی بۆ ڕادیۆ وڵات لە بەلجیکا: " دەسەڵات لە هەرێمی کوردستان کەمتەرخەمە لە فشارکردنى زیاتر بۆ کۆتایهێنان بە لەشکرکێشی سوپای تورکیاو شەڕ لەناو خاکی هەرێم"\nلە لێدوانێکیدا بۆ ڕادیۆ وڵات کە ڕادیۆیەکە لە وڵاتی بەلجیکاوە پەخش دەکات، عومەر گوڵپی، ئەندانی فراکسیۆنی کۆمەڵی دادگەری لە پەرلەمانی کوردستان ڕایگەیاند:" بەکارهێنانی زمانی شەڕ خزمەت بە بەرژەوەندی کەس ناکات، بەهۆی پێگەی دەستوری هەرێم‌و بەدەستبوونی پۆستی سەرۆک کۆمارو وەزیری دەرەوەی عێراق، هەرێمی کوردستان دەتوانێت بە ڕێگەی دیبلۆماسی فشار بکات بۆ وەستاندنی لەشکرکێشی سوپای تورکیاو کردنە دەرەوەی بارەگا سەربازی‌و هەواڵگرییەکانی لە ناو خاکی هەرێمی کوردستان".\nلە بەرنامەکەدا، عومەر گوڵپی، بۆچوونی کۆمەڵی دادگەری لەسەر ڕووداوەکان خستەڕوو وتی:" بە بڕوای ئێمە شەڕ ماڵوێرانی زیاتر بۆ هەمو و لایەک بەدوای خۆیدا دەهێنێت‌و لە قازانجی هیچ گەلێکدا نییە، و پێویستە لایەنەکان پەنا بۆ ڕێگەچارەی دیبلۆماسی بەرن بۆ چارەسەری کێشەکان، بەتایبەت لە شەست ساڵی ڕابردوودا دەرکەوت کە کێشەی کورد بە شەڕو کوشتن‌و ئینکاریکردنی مافەکان، چارەسەر نابن‌و گەلی کوردو خەڵکی وڵاتانی ئینکاریکاری مافەکانی کورد زیانی زیاتر دەکەن".\nسەبارەت قوربانیدانی گەلی کورد، ئەو ئەندام پەرلەمانە وتی: " چ جیاوازییەک هەیە لە نێوان کوژرانی ڕۆڵەیەکی کورد لە هەولێر یان ئامەد؟ خوێنی گەنجێکی کورد لە قامیشلی لەگەڵ خوێنی منداڵێکی سلێمانی هیچ جیاوازی نییە، یەک نەتەوەین، ئەگەر لەم قۆناغەدا بەهۆی دابەشبوونی سیاسەتی هەڵەی ناوخۆو دوژمنایەتی ناحەزان، نەتوانین هاوکاری یەک بکەین، ئەوە نابێت گەلەکەمان دژی یەک بێت‌و تواناکانمان دژی یەکتر بەکاربهێنین".\nسەبارەت بە هەوڵەکان لە پەرلەمانی کوردستان‌و لایەنەکانەوە، ئەو ئەندام پەرلەمانەی کۆمەڵ وتی:" ئێمە پشتگیری هەر هەوڵێک ئەکەین کۆتایی بە شەڕو ئاڵۆزییەکان بهێنێت، واژۆی ئەو یاداشتەمان کردووە بۆ دانیشتنێکی پەرلەمان لەمبارەیەوە، هەروەها پێمانوایە هەموو لایەنەکان پێویستە کار بکەین بۆ ئەوەی هەرێمی کوردستان لەوە زیاتر لاواز نەبێت، بەتایبەت پێویستە سوپایەکی نیشتیمانیمان هەبێت کە بە تەنها لە ژێر ڕکێفی یاساو دامەزراوەدا بێت‌و کۆتایی بە هێزی چەکداری حزبی بهێنرێت، هەروەها پێویستە دامەزراوەکان دروست بکەین‌و داهاتی ئەم وڵاتە بگەڕێتەوە خەزێنەی گشتی‌و ڕەچاوی بنەما چاکەکانی بەرێوەبردن بکەین‌و مافی مرۆڤ بپارێزین، بەوەش هەرێمی کوردستان بەهێزتر دەبێت‌و نە بە ناچاری نە لەهیچ دۆخێکدا ناچێتە چوار چێوەی ئەجێندای وڵاتانی تر، هەروەها گرنگە هەموو لایەنەکانی شۆڕشگێڕی پارچەکانی تر ڕەچاوی تایبەتمەندی ئەمنی هەرێمی کوردستان بکەن‌و کارێک نەکەن سەرئێشە ڕوو لە هەرێمی کوردستان‌و خەڵکەکەی بکات".


بزانە لەکاتی سەرکەوتنی بەردەوام بەسەر پلیکانەدا چی بەسەر جەستەدا دێت\n16/07/2021 1053 جار خوێندراوه‌ته‌وه\nپسپۆڕێکی بواری راهێنانی جەستەیی و وەرزشی راکردن لەرووسیا باسی لەو گۆڕانکاریانە کردووە کە بەسەر جەستەی مرۆڤدا دێت کاتێک بەشێوەی رۆژانە بەسەر پلیکانەدا سەردەکەوێت.\nیەڤگینی شۆڤاکین بە ئاژانسی نۆڤۆستی رووسی وتووە:رۆژانە سەرکەوتن بەسەر قادرمەدا دەبێت هۆی بەهێزکردنی ماسولکەی رانەکان و سک و سمت و قاچەکان. بۆئەوەش سوودێکی زیاتر بەدەست بێت، دەبێت لەکاتی سەرکەوتندا هەنگاوی فراوان بنرێت، لەگەڵ توندکردنی جەستە و خۆ خاونەکردنەوە، ئەمەش بەهێزکردنی ماسولکەی دڵ و لوولەکانی خوێنی لێدەکەوێتەوە.\nبەوتەی ئەو پسپۆرە، کاریگەرییەکە زیاتر دەبێت ئەگەر بێت و سەرکەوتن بۆسەر قاتەکانی سەرەوە بەشێوەیەکی ڕێکوپێک و بەردەوام بێت، ئاماژەی بۆ ئەوەشکردووە کە ئامێری یاریی " کاردیۆ" لەسەر بنەمای سەرکەوتن بەسەر قادرمەدا درووستکراوە.\nسەبارەت بە کاریگەرییەکانی سەرکەوتن بەسەر قادرمە بۆ دابەزاندنی کێشی جەستە، پسپۆرە رووسییەکە دەڵێت ئەو پرۆسە زۆر یارمەتی دابەزاندنی کێش نادات، بەڵام چالاکی رۆژانە و زیندوێتی جەستە زیاد دەکات.\nشۆڤاکسین لەهەمان کاتیشدا ڕێنماییداوە بەوەی پێش ئەوەی بەشێوەیەکی رۆژانە وەرزشی سەرکەوتن بەسەر قادرمە بکرێت، بەماوەیەکی کەم پێش ئەوە لەڕێگای چوونە هۆڵەکانی وەرزش جەستە بۆ ئەو دۆخە ئامادە بکرێت.


یادیڤ جه ده‌روویش عه‌بدڵای\nساڵو یه‌که‌می یا دووه‌مو زانکۆیه‌نه بینی، ماموسێڤی به توانا و زیره‌کما بی که ماموساو زڤانی کوردیما پی. ئا ماموسا پاسه که ویرمبو نامیش ماموسا وریا یا فریا بی و خه‌ڵکوو سلیمانیی بی. ئی هامنه جه به‌رنامیڤی ته‌له‌فزیۆنی کوردستان تڤیه‌نه چه‌مم پنه‌کۆت .ئه‌گه‌ر هه‌ڵه‌ره نه‌لابوو ئیسه پڕؤفیسۆرو زمانه‌ڤانیا جه ئه‌ڵمانیا و خه‌ریکو خزمه‌تکه‌رده‌یا به زڤانی کوردی. ڕڤیڤ ماموسا باسوو شعره‌کا ماموسا گۆرانیما پێکه‌ری به‌تایبه‌تی شعرو ( ده‌روویش عه‌بدڵای ). باسه‌کۆ ماموسا وریای فره یاگو سه‌رنج و شادمانی من بی، چون یه‌که‌م جاربی بژنه‌ڤو که ده‌رویش عه‌بدڵا هۆرامی بیه‌ن نه‌ک سلیمانه‌ی. هه‌ڵبه‌ته ده‌مو چن براده‌ریڤیۆ که خه‌ڵکو سلیمانیی بینی ئه‌ژنیه‌بیم که ماموسا گۆرانی شعره‌کیش به ده‌رویش عه‌بدڵاو سلیمانیڤه ڤاتینی. گڤایا ده‌رویش عبدڵا گورانیڤاچیڤی فره ده‌نگ وه‌شو دۆروبه‌رو سلیمانیی بیه‌ن چا وه‌خته‌نه و ماموسا گۆران فره سه‌رسام و ده‌نگیش بیه‌ن و شعره‌کیش چنیه‌ن پور. به‌ڵام ماموسا وریا جه د‌موو ماموسا گۆرانیۆ پاسه گیڵنیڤه که ده‌رویش عه‌بدڵا خه‌ڵکو دۆرووبه‌روو بیاری بیه‌ن. ئانه که فره‌ته‌ر منش دڵنیا که‌رد که ده‌رویش هۆرامی بیه‌ن نه‌ک سلیمانه‌ی، ئانه‌بی که ماڤیڤ چێڤه‌ڵ کتیبه‌که و حامیدی گه‌وهه‌ریم وه‌نۆ که نامیش ( کورته‌یه‌ک له مێژووی ئاوازو گۆرانی کوردی) ی و جه ستۆکهۆڵم ساڵو 1994چاپ کریان. چا کتیبه‌نه کاک حامیدی گه‌وهه‌ری پیسه‌شه نڤیسته‌ن : ده‌روێش عه‌بدڵاش یه‌کێک له شمشاڵ ژه‌نه‌کانی هه‌ره به‌ناوبانگی کوردوستان بووه. ئه‌و له هه‌ورامان ژیاوه‌و مامؤستا گۆران ده‌ڵێ : چاره‌که چه‌رخێک له‌مه‌وبه‌ر دیومه. ل47 .\nپاسه ماموسا وریا گیڵنیڤه، گڤایا ماموسا گۆران رڤیڤ ڕاشگنو هۆرامان ( دۆر و به‌روو بیاری )، چاگه چه‌مش گنو به ده‌روویش عه‌بدڵای. ده‌رویش عه‌بدڵا شمشاڵ ژه‌نیڤی هه‌رفره به‌تووانا و ده‌س ڕه‌نگین بو . ماموسا گۆران گوش گیرو پێ شمشاڵ ژه‌نه‌ی ده‌رویش عه‌بدڵای.\nبه ڕه‌نگی زه‌رد و شێوه‌ی ده‌ست و شمشاڵی کزا ده‌روێش\nحه‌زم کرد به‌سته‌یه‌ک ببیه‌م سه‌راسه‌ر حوزن و ماته‌م بێ\nگڤایا ده‌رویش عه‌بدڵای به شمشاڵه کیش داستانیڤه‌ش به‌رجه‌سته که‌ردینه، که چا داستانینه ده‌روویش عه‌بدڵا باسو ئانێشه که‌رده‌ن که پیره‌ژه‌نیڤه بینه و ته‌نیا بزیڤه شوت ده‌ره‌ش بینه. ویره‌گانیڤ ڤه‌رگ بزو پیره‌ژه‌نی مووه‌ر و پیره‌ژه‌نیچ ده‌س که‌رو به شین و شیڤه‌ن پێ بزه‌کیش. ده‌رویش عه‌بدڵایچ به شمشاڵه‌کیش، هه‌ڵمه‌تو ڤه‌رگه‌که‌ی، ڕه‌مای بزه‌کی، تلۆبیه‌ی بزه‌کی، قاڕه‌قاره‌که‌ش، شیڤه‌نو پیره ژه‌نی و سه‌رجه‌مو ئا داستانیه به شمشاڵه‌کیش گیڵنوڤه. ئی داسستانی که ده‌رویش عه‌بدڵا به شمشاڵه‌کێش به‌رچه‌سته‌ش که‌رو به جوریڤ کار که‌رو ئۆ روحو ماموسا گۆرانی که پله و پایۆ ده‌روویش عبدڵای لاشۆ جه ژه‌نه‌ی موسیقایه‌نه فره جه پله و پایۆ بیتهۆڤنی به‌رزته‌ر بوڤه و شمشاڵه‌کو ده‌رویشی بو به ئلهامو شعره‌کیش.\nله بیتهۆڤن گه‌لێ زیاتر به ڕۆحم ئاشنای، وه‌ڵا\nده، ئه‌ی ده‌روێش سکاڵایه‌ک له‌گه‌ڵ ڕۆحی کڵۆڵم که\nئانه که یاگو داخینه که تا ئیسه هیچ یاگیڤ ته‌رۆ نه نامی ده‌روویشیم ئه‌ژنیینه نه باسو شمشاڵه کیش ( هونه‌ره‌کێش ).هه‌ڵبه‌ته هه‌رپیسه‌و ماموسا گۆرانی فه‌رماڤانش دلی کومه‌ڵگێڤی دماکۆتێ و ساده‌ی پیسه‌و کومه‌ڵگاو کورده‌ڤاریه‌نه نه‌ک ئاڤه‌خته ته‌نانه‌ت ئیسێچه ئه‌رزشوو هونه‌رمه‌ندی و هونه‌ری یا هه‌ر نیا یا ئه‌گه‌رریچ بو پیسه‌نه گمیڤی لیڵه‌نه ته‌ماشۆ عه‌کسو مانگی که‌ری.\nبه‌ڵێ دیاره، له‌ناو قه‌ومی به‌سیتا قه‌دری سنعه‌تکا\nوه‌کوو عه‌کسی قه‌مه‌ر وایه له‌ناو حه‌وزێکی لیخندا\nهیڤا داره‌نا هه‌رکه‌سیڤ هه‌رچیڤیڤ ده‌ربارۆ ئا هونه‌رمه‌نده به‌توانا و پایه‌به‌رزیه مزانو ڤزوش سه‌رو په‌ڕۆ گۆڤار و ڕوزنامه‌کا تا زیاته‌ر ڕوشنبوڤه که کوگه‌ی بیه‌ن و که‌یو چکو ژیڤان. و چکاره بیه‌ن.\nپاسه جه شعره‌کینه دیارا، ماموسا گۆران ئینده به ئوسایانه، ورد و به دڵ وه‌صفو ده‌رویشیش که‌رده‌ن، هه‌رئه‌جو هه‌یکه‌ل و سیما ده‌رویشی ئینا ڤه‌رووده‌میمانه و به شمشاڵه‌کیش ئاسوده‌یی و ئارامی مدو به گیان و جه‌ستێما. گیان و هه‌ردڤی شاد و یادشا زینده‌بو.\nئینێچه شعره‌کو ماموسا گۆرانی\nبۆ فریشته‌ی مۆسیقا\nبه‌ڕه‌نگی زه‌رد و شێوه‌ی ده‌ست و شمشاڵی کزا، ده‌روێش\nحه‌زمکرد به‌سته‌یه‌ک ببیه‌م سه‌راسه‌ر حوزن و ماته‌م بێ،\nله‌سیماتا به‌دیم کرد هه‌یکه‌لی عومرێکی حه‌سره‌تکێش،\nوه‌ها دیاره که به‌ختت ئاشنایی بلبلی خه‌م بێ!..\nبه‌ڵێ، دیاره، له‌ناو قه‌ومی به‌سیتا قه‌دری سنعه‌تکار\nوه‌کوو عه‌کسی قه‌مه‌ر وایه له‌ناو حه‌وزێکی لیخندا،\nبه‌ڵام ته‌ختی روفاه و تاجی حورمه‌ت میلله‌تی هوشیار\nبه ئوستادێ ئه‌دا وه‌ک تۆ له ناو شمشاڵی کون کوندا\nسه‌حه‌ر بێنێته گریان و قسه، سیحری په‌ریی نه‌غمه!..\nبرای ده‌روێش! ئه‌زانم بۆ مه‌عیشه‌ت وێڵ و ئاواره‌ی،\nبه زه‌هری ناعیلاجیته له‌ناکه‌س ویستی لوقمه،\nبه مردنته که گوێی ناشی ئه‌خنکێنێ خرۆشی نه‌ی!\nبه‌ڵام چی بکه‌ین له‌ناو چاوی ڕه‌شی به‌عضێ ذه‌کای گه‌وره،\nوه‌کوو تۆوی گوڵی ده‌م –با له‌سه‌ر به‌ردێکی ڕه‌ق ئه‌ڕوێن،\nئه‌گه‌ر خیلقه‌ت نه‌سیبی عومری تۆی مه‌حکوومی ئه‌م ده‌وره\nنه‌کردایه، خوا عالم، له کام عه‌رشت ئه‌سوو داوێن؟!\nنه حه‌رفی مه‌کته‌بێکت خوێند، نه ئوستادێ په‌لی گرتی،\nصیرف به‌رزی ذه‌کا ئه‌م صنعه‌ته‌ی فێرکرد به شمشاڵت،\nهه‌موو وه‌زنێکی گۆرانی، له توولانی هه‌تا کورتی،\nبه‌سه‌ر په‌نجه‌ی هونه‌ر کردت به دیلی کوششی زاڵت!..\nئه‌وه‌نده‌م بیست له مۆسیقا خرۆشی ڕۆحی بێگانه\nمیزاجی کورده‌واریم تێکچوه، ده‌روێش عبدڵا،\nده‌خیلت بم ده‌سا به‌و لاوک و ئای ئای، حه‌یرانه\nشه‌پۆلی ذه‌وقی میللی پڕ ده‌روونی مات و چۆڵم که !\nله بیتهۆڤن گه‌لێ زیاتر به ڕۆحم ئاشنای، وه‌ڵا\nده، ئه‌ی ده‌روێش، سکاڵایه‌ک له‌گه‌ڵ ڕۆحی کڵۆڵمکه!..\nئوسمان ئیسماعیل به‌کر


كارمەندانی كەرتی تایبەت دەتوانن بڕی 10 ملیۆن بە سولفە وەربگرن\n11.07.2019 08:17 PM\nبانكی رافیدەین بڕیاریدا بە بڕی 10 ملیۆن دینار تایبەت بە كارمەندانی كەرتی تایبەت و موچەخۆرانی دەولچەت دابین بكات و بۆ ئەوەش چەند رێنماییەكی بڵاوكردەوە.\nبانكی رافیدەین راگەیەنراوێكی بڵاو كردەوە تیایدا ئاششكرای دەكات، بڕیاریداوە پێدانی سلفەیەك بەبڕی 10 ملیۆن دینار بەو فەرمانبەرانە دابین بكات كە لەكەرتی تایبەتدا كاردەكەن و موچەی مانگانەیان زیاترە لە 500هەزار دینار.\nبانكەكە ئەوەشی رونكردووەتەوە كە بۆ موچەخۆرانی دەوڵەت پێدانی سلفەكە پێنج ملیۆن دینارە كە موچەیان لە 500 هەزار دیناردا بێت.\nسلفەكە لەماوەی پێنج ساڵدا وەردەگیرێتەوە ئەو فەرمانبەرانەی لە رێكخراوەكاندا كار دەكەن دەگرێتەوە كە بەشێوەیەكی دیاری كراو ئەوانە دەگرێتەوە كە لەنەخۆشخانە و زانكۆ و چەند جۆریچكیتری كۆمپانیاكانی كەرتی تایبەتدا كاردەكەن.\nبۆ خوێندنەوەی رێنماییەکان بە زمانی عەرەبی کلیک لێرە بکە\n2929 جار بینراوە\nپارێزگارێکى نوێ بۆ بەغداد هەڵبژێردرا\nپارێزگارێکی کورد لەسەر گەندەڵی درایە دادگا\nحکومەتی عێراق 10 ملیۆن دینار دەداتە ئەم خێزانانە\nماوە ی 3ڕۆژ ماتەمینی لە عێراق ڕاگەیەندرا\nسەرۆك وەزیرانی عێراق پێش 24ی ئەم مانگە كاندیدەكانمان دەدەینە ئەنجومەنی نوێنەران \nلە دیالە تەقینەوەیەک ڕوویدا\nعەلاوی داوایەك ئاراستەی ئەنجومەنی نوێنەران دەكات


کازمى هەڵمەتێکى بۆ کۆنتڕۆڵکردنى سەرجەم خاڵە سنورییەکانى عێراق راگەیاند\n04:30 - 25/06/2020\nکازمی: خوێنی هیشام هاشمی لە ئەستۆی مندایە و بەفیڕۆ ناچێت\nتەندروستى عێراق توشبونى (2170) حاڵەتى نوێى کۆرۆنا و چاکبونەوەى (1623) کەسى راگەیاند\nعێراق؛ وەزارەتی تەندروستی چەند بڕیارێکی نوێی بۆ گەشتیاران دەکرد\nلیژنەی دەستپاکی داوا دەکات گرێبەستی کۆمپانیاکانی پەیوەندیکردن نوێ نەکرێتەوە\nقەدەغەکرا هیچ کەسێک لە پشتی شۆفێری ماتۆڕەوە سەربکەوێت\nمستەفا کازمى سەرۆکوەزیرانى عێراق رایگەیاند، بەمنزیکانە هەڵمەتێک بۆ کۆنتڕۆڵکردنەوەى سەرجەم خاڵە سنورییەکانى عێراق لەلایەن حکومەتى ناوەندییەوە دەستپێدەکات.\nئەمڕۆ پێنجەشەممە (25/6/2020) لە لێدوانێکیدا بۆ میدیا عێراقییەکان مستەفا کازمى سەرۆکوەزیرانى عێراق رایگەیاند، لە داهاتوویەکى نزیکدا حکومەتى ناوەندى سەرجەم خاڵە سنورییەکانى عێراق دەخاتەوە ژێر دەسەڵاتى خۆى.\nئاماژەى بەوەشکردووە، هەندێک لە خاڵە سنورییەکان لەلایەن چەکداران و خەڵکانى دەرەوەى حکومەتى ناوەند، دەستیان بەسەردا گیراوە و ئەوەش مانگانە (3) بۆ (4) ملیار دۆلار بۆ هەر خاڵیکى سنورى زیان بە ئابورى عێراق دەگەیەنێت.\nکازمى راشیگەیاندووە، ڕێگە بە هیچ کەس نادات حساب بۆ حکومەتى ناوەندى نەکات، دەشڵێت، گۆڕانکارى زۆر بەڕێوەیە و بەوهۆیەشەوە هەڵمەتێکى رەخنەگرتن لە حکومەتەکەى دەستپێدەکات، بەڵام بە وتەى کازمى حکومەت لە هەنگاوەکانى خۆى بەردەوام دەبێت.\n11571 جار خوێندراوەتەوە


به مناسبت سي و پنجمين سالگرد تأسيس سازمان خباتآغاز سي وپنجمين سالگرد تأسيس سازمان خبات كردستان ايران را به دبيركل محترم, مسئولين ، كادرها و همه اعضاء و هواداران سازمان خبات تبريك و تهنيت گفته و براي اين سازمان در مبارزه اش عليه ديكتاتوري حاكم بر ايران، آرزوي موفقيت داريم.خواهران و برادران گراميرژيم ضدبشري ولايت فقيه، بعد از سر كشيدن جام زهر اتمي با چالشهاي دروني و بيروني متعددي مواجه گشته است. اين رژيم براي سرپوش گذاردن بر واقعيتهاي ضعف مفرط خود، در سال گذشته يك كمپين....\nهاووڵاتیانی خۆشەویست! ئەندامان ولایەونگران ودۆستانی سازمانی خەباتی كوردستانی ئێران! ئافرەتانی كوردستان! بەڕێزان/34 ساڵ تیدەپەری بەسەر دامەزرانی سازمانێك كە پڕە لە شانازی و بوێری لە هەڵوێست و سیاسەتی ڕاست و دروست لە بەرامبەر دوژمنانی گەل و نیشتمان وهاووكات رێكخراوەكەشمان كە لە 7ی خەرمانانی 1381 دامەزراوە ،پیرۆز بێت.بەم بۆنەوە رێز دەگرین لە خەباتی شۆڕشگێرانەی سازمان و سڵاو رێز دەنێرین بۆ سەرجەم ڕێبوارانی ئەم ڕێگەیە.هەروەها یادی 13ساڵەی رێكخراوی ئافرەتانیش دەكەین ....\nدۆستان و ئەندامانی ئازادیخوازی سازمانی خەبات! لاوان و ئەندامانی ناوەندی لاوانی خەباتی كوردستانی ئێران ! بە بۆنەی 34مین ساڵرۆژی دامەزراندنی سازمانی خەبات گەرمترین پیرۆزبایتان پێشكەش دەكەین و هیوادارین ئەم یادە لە ساڵی داهاتوودا لە نیشتمانی ئازاد كراوماندا بكەینەوە . صورة5ی خەرمانانی 1359ی هەتاوی سازمانی خەباتی كوردستانی ئێران وەك رێكخراوەێكی نەتەوەیی و نیشتمانی هاتە نێو جەرگەی خەباتی رزگاریخوازانەی نەتەوەی كورد و لەو پێناوەدا تێكۆشاوە، سازمانی خەبات لە سەرەتای دامەزراندنییەوە بوو بە جێگای ئومێد و هیوای كۆمەڵانی خەڵكی كوردستان و لە هەموو چین و توێژەكانی كوردستان خۆیان ....\n__ وەرزشوانێکی بۆکانی بە ١ ساڵ زیندانیی تەعزیری مەحکووم کرا__ بەنداوی تاڵوار لە بیجاڕ، سەرچاوەی شارستانیەتی ناوچەی زاگرۆس لەناو دەبات__ كۆبوونەوەی سەر لەنوێی خوێندكارانی شیناوێ لە بەردەم دەفتەری رۆحانی__ لە سێدارەدانی 8 زیندانی لە زیندانی بەندەرعەباس__ زیاتر لە 90 لەسەدی كرێكارانی ئێران بە قەراردادی كاتی كار دەكەن__ موگرینی جێگای كاترین ئەشتۆنی گرتەوە__ راوێژکاری ئەردۆغان هەنگاوەکانی داهاتووی چارەسەری کێشەی کورد دەخاتە روو__ نەتەوەیەكگرتوەكان: نیوەی گەلی سووریا ئاوارەن\nخەباتمێدیا: رۆژی هەینی رێكەوتی 7ی خەرمانانی 1393 لە بارەگای ناوەندی سازمانی خەبات ی كوردستان لە شاروچكەی رزگاری سەر بە پاریزگای هەولیر 34 همین ساڵیادی دامەزراندنی سازمانی خەبات بەرز راگیرا.سەرەتای رێورەسمەكە بە دەقیقەیێك وێستان وفاتیحە بۆ روحی پاكی شەهیدانی كوردستان و....\nخەباتمێدیا: رۆژی شەممە 8ی خەرمانانی 1393 دایكێكی نیشتمانپەوەر و تێكۆشەر لە شاری بانە كۆچی دوایی كرد. دایە ئایشێ ساڵحی كچی سۆفی محەممەد ئەمین لە تەمەنی 76 ساڵی دا بە هۆی نەخۆشی ماڵئاوایی لە ژیان كرد و ئەمرۆ لە ناو ئاپۆرای خەڵكی بانە بەرەو گۆرستانی سلێمان بەگ بەرێكرا و ئەسپەردەی خاك كرا. دایە ئایشێ...\n__ تەقەی هێزە نیزامییەكان كۆڵبەرێكی كوردی کرده قوربانی__ نامزەدیی کوڕ و کچێک لە سەردەشت، خەڵتانی خوێن کرا__ هەواڵدەریێكی رژێم، قاسم سلێمانی كوردی لە شەڕی داعش تێوەگلاند__ 600 گووند لە پارێزگای سنە كێشەی كەمئاوییان هەیە__ گەمارۆی نوێی ئەمریكا دژ بە رژێمی ئاخوندی ئێران__ ئاخوند رۆحانی: گەمارۆ نوێیەكەی ئەمریكا كارێكی هەڵەیە__ رووسیا هەڕەشەی شەڕی ئەتۆمی دەکات__ وتەبێژی كۆشكی سپی: بە دوای هاوپەیمانی لەگەڵ وڵاتانی سوننی دژ بە داعشین\n34 ساڵ لەوە پێش بە هەوڵ و ماندوو بوونی مامۆستا سەیید جەلال حوسەینی و ژمارەیەك لە مامۆستایانی ئایینی و كەسایەتی شۆرشگێر و تێَكۆشەری كوردستان، سازمانی خەبات ی كوردستانی ئێران پێك هات. دامەزرانی سازمانی خەبات ی كوردستان نوقتە گۆرانێكی گرینگ لە مێژووی جوڵانەوی ئازادیخوازی گەلی كورد بوو، ئەویش نەك تەنیا لە بەر ئەوەی تەشكیلاتێكی سیاسی و چەكداری بوو كە بەرانبەر سەرەرۆییەكانی رژیمی ئاخوندی چالاكی دەست پێكرد، بەڵكو وەك داهینان لە شێوەییكی نۆی لە چالاكی سیاسی كوردانەو نیشتمانییدا...\n__ گرووپ سەلەفییەکانی رۆژهەڵاتی کوردستان بەیعەتیان لەگەڵ داعش بەستووە__ دەستبەسەر کردنی هاووڵاتییانی کورد لەسەر ئاڵای کوردستان، پێی نایە قۆناغێکی دیکەوە__ یەکەمین تێکهەڵچوونی چەکداریی داعش لەگەڵ هێزەکانی سوپای پاسداران لە ورمێ__ ئێعدامی لانیكەم سێ زیندانی لە زیندانی بەندەرعەباس__ فرانسوا ئۆلاند: ئه‌سه‌د هاوپه‌یمانی تیرۆره__ واشنگتۆن دنیا له‌دژی داعش كۆده‌كاته‌وه\nفوئاد جەعفەریدوا بە دوای روخانی رژێمی پاشایەتی لە لایەن خەڵكی ئێران و دەستبەسەردا گرتنی ئەو شۆڕشە لە لایەن تاقمی خۆمەینی و لایەنگرانیەوە خەڵكی كوردستان بە خێرایی ماهیەتی ئەو رژێمەی بۆ دەركەوت و زانی كە خۆمەینیش میراتگری رژێمە دیكتاتۆرەكانی پێش خۆیەتی و مافی هیچ كام لە گەلانی ئێران جگە لە ئەو تاقمەی كە دواكەوتووی خۆین بە رەسمی ناناسێت و بیرۆكەی...\n__ وشکبوونی ١٨٤ هەزار هیکتار لێڕەواری ناوچەکانی ئیلام و کرماشان__ ژنێکی تەمەن ٢٥ ساڵ بەزەبری چەقۆی براکەی کوژرا__ هاووڵاتییەکی کورد لەزیندانی سەقز لەسێدارە درا__ دەرچوونی 180 هەزار نۆخبە لە ئێران لەم ساڵانەی دوایی__ زیادبوونی سەرسورهێنەری بێكاری و هەڵاوسان لە ئێران__ نه‌ته‌وه‌یه‌كگرتووه‌كان نیگه‌رانه له‌چاره‌نووسی منداڵان له سه‌ربازگه‌كانی داعش__ .ئه‌ردۆغان: ئاكه‌په ته‌نها پارتی توركیا نییه پارتی هه‌موو دونیایه__ ئیسرائیل و حه‌ماس له‌سه‌ر ئاگربه‌ستی درێژخایه‌ن ڕێککه‌وتن\nهاو نیشتمانیانی خۆشەویست!خەڵكی خەباتكارو خۆراگری كوردستان! بنەمالەی سەر بەرز و خۆراگری شەهیدان و زیندانیانی سیاسی!ئەندامان و لایەنگرانی دڵسۆزی سازمانی خەباتی كوردستانی ئێران!ئەوا دیسان خەرمانان، مانگی رەنێو هێنانی بەرهمی رەنج و تێكۆشان، هیوای بژیوی ساڵێك هەوڵ و ماندو بوون ، هاتەوە. ئەومانگەی كە بۆ هەڵگرانی بیرو باوەڕی پڕ لە سەروەری و شانازی سازمانی خەباتی كوردستانێ ئێران، جێگەو تێڕوانینی تایبەت بە خۆی هەیە. مانگێك كە لە سەرەتای خۆیەوە شانازی هەڵكردنی ئالاێكی بەرزو شەكاوەی خەباتی نەتەوایەتی و دادپەروەی و دیموكراسی، لە قاڵب و لۆگۆی تەشكیلات و سازمانێكی جێگای ....\nوەرن مێژوو هەڵدەنەوە،جوان سەرنج دەن، بیخوێننەوە!بڕگە بە بڕگە، دێڕ بەدێڕ،باس بەباس، باژێڕ بە باژێڕ!دەریا بەدەریا، بەژ بە بەژ،پێدەشت بە پێدەشت، كێو و كەژ!وەرز بە وەرز، ساڵ بەساڵ،نوختە بە نوختە، خاڵ بەخاڵ!قۆناغ قۆناغ، سەردەم سەردەم...\n__ دەركەوتنی كەسانی چەكداری جێی گومان و دەستبەسەركردنی سێ"سەلەفی" لە ورمێ__ لاوێکی تەمەن ١٨ ساڵەی کرماشانی، پاش ٣ ساڵ زیندانی لەسێدارە درا__ وه‌زیری ده‌ره‌وه‌ی رژێمى ئاخوندى ئێران گه‌یشته هه‌ولێر __ له سه‌رده‌می کارکردنم پشتیوانی هاووڵاتیانی کوردم کرد __ دەستبەسەر كردنی خاوەنی شیرینی فرۆشیێك لە ورمێ بە هۆی شێوەی كەیكەكەی__ بەرێوەچوونی حوكمی ئێعدامی پێنج زینانی لە زیندانی بەندەرعەباس__ كۆبوونەوەی نارەزایەتی كارمەندانی پزشكی فریاكەوتن لە كرماشان__ ماڵی سه‌رۆك وه‌زیرانی لیبیا سووتێنرا\n__ لەکرماشان، پژاندنی ئەسید ٨ کەسی کردە قوربانی__ زیاتر لە ١٠ هێكتار لەدارستان و لەوەڕگەكانی كامیاران لەئاگردا سووتا__ لە ئوستانی ورمێ زیاتر لە ٣٠ هەزار کەس گیرۆدەی ماددە هۆشبەرەکانن__ مەسعوود كوردپوور بە هۆی درێژ نەكردنەوەی مەرەخەسیەكەی گەرایەوە زیندان__ دامەزراندی یەگانی دژە شۆرشی ژنان لە تاران__ قاسم سلێمانی له به‌ڕێوه‌بردنی كاروباری عیراق دوورخرایه‌وه__ میسر ناوی داعش-ی گۆڕی\n__ پیاوێکی بەتەمەن لە پردێکەوە خۆی هەڵواسی و خۆی کوشت__ هاوخەمیی ئیجلال قەوامی لەگەڵ بنەماڵەی جیمز رابرت فولی__ 200 تۆن هاوکاری مرۆڤدۆستانه‌ی خه‌ڵکی کرماشان ڕه‌وانه‌ی ئاواره‌کانی هه‌رێم کرا __ وانه‌ی زمان و وێژه‌ی کوردی له زانکۆکانی کوردستان ده‌وترێته‌وه\n__ گاردی تایبەتیی زیندانی ورمێ هێرشی کردە سەر زیندانیانی سیاسی کورد__ كۆڕی هاوبەشی ئەدیب و چالاكانی ژینگەپارێز لەكرماشان بەڕێوە چوو__ یه‌ک و نیو میلیۆن ئاواره له هه‌رێمی کوردستان پێویستیان به یارمه‌تی جیهانیه __ سه‌ردانی شاندی په‌رله‌مانتارانی کوردی تورکیا بۆ ناوچه کوردنشینه‌کان له سووریا __ کاردانه‌وه‌ی ئه‌مه‌ریکا به شه‌ڕی په‌که‌که له‌گه‌ڵ داعش له هه‌رێمی کوردستان __ كۆشكی سپی: ئەمریكا بۆ هێرشكردنە سەر مۆڵگەكانی داعش لە سوریە خۆی ئامادە دەكات__ ئێعدامی سێ زیندانی بەتایبەت ژنێك لە زیندانی زاهێدان\n__ شانامەی کوردی لە سمینارێکدا لە شاری مەریوان تاوتوێ کرا__ منداڵێکی کار لە سنە و کرێکارێکیش لە ئیلام بەهۆی رووداوی کارەوە گیانیان لەدەست دا__ دەستبەسەر كردنی مامۆستاێكی سنەیی لە زاهیدان__ گۆڤاری كۆنگرەی ئەمریكا: هەرەشەی راستەقینە لە رۆژهەڵاتی ناوین رژێمی ئاخوندییە__ زیاتر لە 9 هەزار منداڵ و 6 هەزار ژن لە نێو كوژراوانی سوریەدا بوون__ دەگەرێینەوە سەر بابەتی پێش لە رێكەوتنی ژنێڤ__ وەزارەتی دەرەوەی ئەمریكا: 12هه‌زار كه‌س بۆ شه‌ڕكردن روویان له سوریا كردووه.__ وه‌زیری به‌رگری ئه‌مریكا: داعش له قاعیده مه‌ترسیدارتره و چه‌كی قورسمان داوه‌ته پێشمه‌رگه\nبۆ بینینی كلیك لەسەر ئێرە بكە.\n__ لاوێکی سەقزی بەدەستی کەسانی نەناسراو کوژرا/ پێشتر ئەندامی حیزبێکی کوردی بووە__ دوو لاوی دیواندەرەیی حوکمی زیندانی کرانیان بۆ برایەوە__ سووكایەتی و لێدانی ئەنوەر حسین پەناهی لە بەردەم ماڵەكەی__ ئەزیەت و ئازاری شارۆمەندانی ئەهلی سوننەت لە لایەن هێزە ئینتزامییەكانەوە لە بەلووچستان__ وتووێژی دەوڵەتی تۆركیە لەگەڵ پارتی كرێكارانی كوردستان__ ئاژانس: رژێمی ئاخوندی بە خەس كردنی پاشەكەوتی ئۆرانیۆمی خۆی درێژە دەدات__ به په‌تاته ژه‌نگ لابه‌ره__ وەزارەتی دەرەوەی رژێمی ئاخوندی بۆ بەرەنگاربوونەوەی داعش رێنماییمان داوەتە كورد__ جان مەكکین داوادەکات لە سووریاش هێرش بکرێتە سەر داعش\n__ راپۆرتی پێشێلكردنی مافی ژنان لە ماوەی حەفتەی رابردوو__ وەزارەتی فەرهەنگ، مۆڵەتی نمایش کردنی بە بەرهەمی سینەماکارێکی کورد نەدا__ كۆتایی ناخۆشی پرۆژەی پاركی ژنان لە كرماشان__ جەریمەی شیركەتی ئیماراتی بە هۆی هاوكاری لەگەڵ رژێمی ئاخوندی__ كۆشكی سپی لە ئاست رۆژنامەوانە ئەمریكاییەكە هاته ده‌نگ__ ناوی سه‌رۆك وه‌زیرانی نوێی توركیا ئاشكرا كرا__ مەجلیسی رژێم متمانەی لە وەزیری زانست و خوێندنی باڵا سەندەوە\nهاووڵاتیانی كوردستان! میژووی خەباتی ڕزگاریخوازانەی نەتەوەكەمان، پرە لەكارەسات و ناخۆشی و هاوكات پڕ سەروەری بۆ نەتەوەكەمان. یەكێك لەو كارەساتانەی كە بەسە ر نەتەوەكەماندا هاتوە و ڕووداوی جەرگبڕی لێكەوتۆتەوە،فەرمانی جیهادی خومەینیە لەدژی گەلی كورد.35 ساڵ لەمەوبەر كە ڕژیمی تازە بەدەسەڵات گەیشتووی خومەینی بە زۆری كوشتن و بڕین ،جڵەوی دەسەڵاتی لەئێران گرتە دەست، لەیەكەم چركەكانی...\nخەباتمێدیا: رۆژی دووشەممە 27ی گەلاوێژی 1393 پێوەندییەكانی سازمانی خەبات ی كوردستانی ئێران و كۆمەڵەی شۆڕشگێری زەحمەتكێشان لە شاری هەولێر كۆبوونەوە. هەیئەتێكی پێوەندیی هەولێری سازمانی خەبات بە سەرپەرشتی بەرێز كاك كامیل نورانی فەرد بەرپرسی پێوەندییە كوردستانیەكانی سازمانی خەبات و....\n__ داواكاری بنەماڵەی دوو زیندانی سیاسی كورد لە ناوەندەكانی مافی مرۆڤ__ نادیار بوونی چارەنوسی زیندانی ئەهلی سوننەت و نیگەرانی بنەماڵەكەی__ ڕه‌خنه‌ی نوێنه‌ری بیجار له ڕۆحانی سه‌باره‌ت به دۆخی پارێزگای کوردستان __ سیمین بێهبه‌هانی ژنه شاعیری ئێرانی کۆچی دوایی کرد __ ئێران و سعودیە لە پشت سەرهەڵدانی داعشەوەن"__ ئێعدامی زیندانیێك لە بەر چاوی خەڵك لە میانە__ ئه‌مریكا سزای ئابووری وته‌بێژه‌كه‌ی داعش ده‌دات\n__ سێ‌چالاكی سیاسیی کورد لەشاری مەهاباد، بە ١٣٨ مانگ زیندان حوكم دران__ سەركەوتنی قوتابییانی ئیلامی لەبوارەكانی زانستی و وەرزشیدا__ بوومه‌له‌رزه ئیلامی هه‌ژاند 250 که‌سیش بریندار بوون __ باڵی سه‌ربازی په‌که‌که به‌شداری میهره‌جانێکی کرد له تورکیا __ ئێعدامی بە كۆمەڵ لە زیندانی قەزەلحەسار__ كوژراو و بریندار بوونی زیندانیان لە ئاكامی هێرشی هێزەكانی حفازەتی زیندانی قەزەلحەسار__ هێزه‌كانی پێشمه‌رگه له‌به‌نداوی موسڵ په‌ڕینه‌وه‌و چه‌ند ناوچه‌یه‌كیان رزگاركرد\nخەباتمێدیا: رۆژی یەكشەممە 17/8/2014 بە بۆنەی 68مین ساڵیادی دامەزراندنی پارتی دیموكراتی كوردستان پێوەندییەكانی هەولێری سازمانی خەبات سەردانی پێوەندییە كوردستانیەكانی پارتی دیموكراتی كوردستانی كرد. بەرێز كاك كامیل نورانی فەرد بەرپرسی پێوەندییە كوردستانیەكانی سازمانی خەبات بە بۆنەی شەست و هەشتەمین...\nخەباتمێدیا: رۆژی شەممە 16/8/2014 لەشاری ستۆكۆڵمی سوئید بە بەشداری كوردانی هەر چوار پارچەی كوردستان رێپێوانێكی جەماوەری وەرێخرا. ئەو رێپیوانە بە مەبەستی پشتیوانی لە ئاوارەكانی هەرێمی كوردستان كە بە هۆی هێرشی درندانەی هێزە ترۆریستیەكانی داعش لە ماوەی رۆژانی رابردوو ماڵ و حاڵیان لێ تێكچووە و ژمارەیێكی بەرچاویان لە شاخەكانی شەنگاڵ گیریان خواردووە و...\nكۆكردنەوەی یارمەتی بۆ شنگال لەگەڵ ئاستەنگی رژێمی ئاخوندی بەرەوڕوو بۆتەوەتەقینەوەی خومپارەیەک لەناو شاری سنە، دوو کرێکاری کردە قوربانی\nخەباتمێدیا: رۆژی هەینی 24ی گەلاوێژی 1393 هەیئەتێكی رێكخراوی ئافرەتانی خەباتی كوردستانی ئێران سەردانی شوێنی كۆكردنەوەی یارمەتیەكان بۆ ئاوارەكانی شەنگال و باقی شوێنە شەڕ لێدراوەكانی كوردستانی عێراقيان كرد. هەیئەتێك بە سەرپەرشتی خاتوو شیلان محەممەدی ئەندامی هەیئەتی بەرێوەبەری...\n__ ئەگەری جێبەجێ‌كردنی حوكمی سێدارەی دوو زیندانیی سیاسیی كورد__ ژنە رۆماننووسێکی مەهابادی، بۆ تێپەڕاندنی حوکمەکەی رەوانەی زیندان کرا__ لە سێدارەدانی سێ زیندانی لە زیندانەكانی كرماشان و كرمان__ خراپی بارودۆخی جەستەیی زیندانیێكی سیاسی كورد__ داعش 312 کوردی دیکه‌ی ئیزدی کۆمه‌ڵکوژ کرد __ چاوپێكەوتنی 3 نوێنه‌ری کورد له‌گه‌ڵ ئۆجه‌لان __ لەرۆژهه‌ڵاتی كوردستان كۆمه‌ك بۆ شنگال و كوبانێ كۆ ده‌كرێته‌وه__ به مه‌رگی خۆی ژیانی حه‌وت كه‌سی رزگار كرد\n__ سلێمانی/شیرکەتێکی ئێرانی ماوەی ٣ مانگە مووچەی ٥٠٠ کرێکاری نەداوە__لاوێكی تەمەن ١٧ ساڵەی كورد لەلایەن هێزە نیزامییەكانەوە كوژرا__ خۆپیشاندانی نارەزایەتی دژ بە شەڕ لە شاری مەریوان__ خۆكوژی گەنجێك لە ئیلام لە نارەزایەتی بە فشاری رژێمی ئاخوندی__ بریارنامەی شۆرای ئەمنییەتی نەتەوەیەكگرتووەكان دژ بە داعش__ مالكی رۆیشت: دەسەڵاتی رژێمی ئاخوندی لە عێراق كەم دەبێتەوە__ وشک بوونی 'گۆلی ورمێ مه‌ترسیه بۆ سه‌ر ژیانی خه‌ڵکی ناوچه‌که\n__ کۆڵبەرێکی بریندار لە نەخۆشخانەی ورمێ گیانی لەدەست دا__ چەوساندنەوە و بێبەری کردنی كرێكارانی بەنداوی سەردەشت لە مافەکانیان__ کۆکردنه‌وه‌ی یارمه‌تی له کوردستانی ئێران بۆ ئاواره‌کانی شه‌نگال __ هێرشی بەكرێگیراوانی رژێم بۆ سەر بەندی 350ی زیندانی ئەڤین__ تاكوو ئێستا 7 هەزار ئیزەدی گیانیان لە دەست داوە__ ده‌میرتاش پیرۆزبایی له ئه‌ردۆغان کرد __ وریایی رۆحانی بە باندی خامنەیی: لە بەرانبەر دیوی عەمەلیات بێدەنگ نابم\nخەباتمێدیا: دوابەدوای نزیكبوونەوەی بەرچاوی هێزە ترۆریستەكانی داعش لە سنوورەكانی كوردستان و بارەگای سەركردایەتی سازمانی خەبات لە ناوچەی كەڵەك و ناحیەی رزگاری وەك ئەركێكی سازمانی و نەتەوەیی و نیشتمانی پێشمەرگەكانی سازمانی خەبات ی كوردستان بە چەند هێز و دەستە لە گەڵ پێشمەرگەكانی كوردستانی عێراق بەشداریی پاراستنی خاكی كوردستان و بەرەنگاری هێرشی هێزە ترۆریستیەكانی...\nخەباتمێدیا: بەداخەوە رۆژی یەكشەممە 19ی گەلاوێژی 1393 دایكی دوو شەهیدی سەربەرزی سازمانی خەبات لە وەڵاتی سوئید كۆچی دوایی كرد. دایە خاتوون دایكی دڵسۆز و قارەمانان، شەهیدی فەرماندە محەممەد نانەوا وشەهید عەبدوڵلا نانەوا دوور لە زێدی خۆی لە نەخۆشخانەی شاری (یافلە)لەوەڵاتی سوئید ماڵئاوایی...\nخەباتمێدیا: سەعات 10ی بەیانی رۆژی شەممە 18 ی گەلاوێژی 1393 بەرانبەر 11 ی ئاگوستی 2014 لە لایەن گروپێك كە خۆیان بە ئەرتەشی سایبێری حیزبوڵلای كوردستان ناساندوە، ماڵپەری ئەلكترۆنی سازمانی خەباتی كوردستانی ئێران هاك كرا. بەو جۆرەی لە ماڵپەرە هاككراوەكەی سازمانی خەبات، رایانگەیاندووە...\nخەباتمێدیا: بە پێی هەواڵەكانی خەباتمێدیا هاوەڵاتیەكی خەڵكی شاری پیرانشار بە تەقەی راستەوخۆی هێزە ئینتزامیەكانی رژیم لەشاری سنوورەكانی پیرانشار كوژرا. رۆژی یەكشەممە 19ی گەلاوێژی 1393 ئەسعەدی ...\nله چه‌ند رۆژی رابردوودا چه‌كدارانی تروریستی داعش هێرشیان كردۆته سه‌ر شارو دێ له كوردستانی عێراق و به‌تایبه‌ت شاری شه‌نگال و ده‌وروبه‌ری. له‌و هێرشانه‌ی تروریستان ژماره‌یه‌كی به‌رچاو له هاووڵاتیانی یه‌زیدی دانیشتوی شاری شه‌نگال له لایه‌ن ترۆریستانه‌وه كۆژراون و هه‌زاران ژن و منداڵیش ئاواره‌ی چیاكان و شاره‌كانی دیكه‌ی هه‌رێمی كوردستان بوون.به پێى زانیارییه‌كان ژماره‌یه‌ك له‌و ئاوارانه له چیای شه‌نگال گیریان خواردوه و ...\nریبوار حسینىئاوردانه‌روه و سه‌رنج دان له میژووی پرِ كاره‌ساتی خه‌باتی نه‌ته‌وایه‌تی گه‌لی كورد، سه‌ره‌رِای فیداكاری و ماڵ وێرانی و كاره‌ساتی جۆراو جۆر، زۆر قۆناغ و هه‌ل و مه‌رجی تێدان كه هه‌ر كام له كات و شوێنی خۆیاندا بۆ هه‌ڵوێسته له سه‌ر كردن ده‌بن و شایانی ئه‌وه‌ن كه زیاتر و وردتر شیكاری بكرێن و هۆی پێشهاتن و سه‌ركه‌وتن و تێكشكانه‌كانیان راڤه بكرێن.كاروانی شۆرش و خه‌باتی بێ وچان و ره‌وای ئێمه‌ی كورد له كوردستاندا، زۆر له مێژه به‌رێوه‌یه و به ناو لافاوی خوێن و تۆفانی فه‌وتان وهه‌ره‌سی...\nفوئاد جه‌عفه‌رىهه‌ر وه‌ك ده‌بینین له ماوه‌ی ساڵانی رابردوو سووتاندنى ژێنگه و دارستانه‌كانی كوردستان بووه به نه‌ریتێك هه‌رچه‌ند له سه‌ره‌تاوه وه‌ك حاڵه‌ت ناوی لێ ده‌برا ئێستا بووه به دیارده. به پێی نه‌ریتی ئه‌م چه‌ند ساڵه‌ی رابردوو به ته‌واو بوونی وه‌رزی زستان و هاتنی وه‌رزی به‌هار و به تایبه‌تی هاوین كه لێره‌واره‌كان وشك ده‌بن و دارستانه‌كان به‌رگی سه‌وز ده‌پۆشن، سووتان و ئاور تێبه‌ردانی ژێنگه‌ی كوردستان، ئێلام و لۆرستان ده‌ست پێ ده‌كات و ئه‌م كاره بووه به دیارده و هه‌ر ساڵه و...\nهۆگرله دوای داگیركردنی عێراق له ساڵی ٢٠٠٣ له لایه‌ن ئامریكا و راده‌ست كردنی به ئێران ، ناوی قاسم سوله‌یمانی كه‌وته‌ناو ناوانه‌وه و به تایبه‌ت له‌م دواییانه‌داو له‌پاش ئاڵۆزیه‌كانی سووریا و دروست بوونی خه‌له‌ئی ده‌سه‌ڵاتێكی یه‌كپارچه له عیراق ، حاجی قاسم وه‌ك كه‌سێك باسی لێوه ده‌كرێ كه گوایه میعماری سیاسه‌تی ناوچه و ئه‌هرومی كاریگه‌ری رووداو و موعاده‌لاتی سیاسی وڵاتانی رۆژهه‌ڵاتی ناوه‌رِاسته.\nخه‌باتمێدیا: تێكۆشان بلاوكراوه‌ی ره‌سمی سازمانی خه‌بات ی كوردستانی ئێران ساڵی سییه‌م، "ژماره ٢٧٢ ، مانگى پووشپه‌رى ٢٧١٤ی كوردی و ١٣٩٣ی كۆچی خۆری چاپ و بلاوكرایه. لاپه‌ره‌ی كوردیصفحه فارسی\n__ سەختیی ژیان، خۆکوژیی ژنێکی پیرانشاری لێکەوتەوە__ سوپای پاسداران لە سەلاسی باوەجانی، هاووڵاتییەکی دیکەی کوشت__ بێسه‌رو شوێن كردنى شارۆمه‌ندانى كورد له لایه‌ن هێزه ئه‌منییه‌تییه‌كانه‌وه له ماكۆ__ ده‌ستبه‌سه‌ر كردنى دوو شارۆمه‌ندى كورد له خۆی__ ناره‌زایه‌تى كرێكارانى شیركه‌تى سیمان سازى له سنه__ ده‌وڵه‌تى میسر به ئه‌ندامانى مه‌جلیسى رژێم ویزاى رۆیشتن بۆ غه‌زه‌ى نه‌دا__ رێژه‌ى كوژراوانى فلستینى له غه‌ززه گه‌یشته ١٦٥٠ كه‌س__ داعش هێرشی كرده سه‌ر ناوچه‌یه‌كی نزیك فڕۆكه‌خانه‌ی به‌غدا__ ئاگاداربن.. هاککه‌ره‌کان ڕێگه‌یه‌کی نوێ ده‌گرنه به‌ر\n__ لە مەریوان خولێکی پەروەردەیی شانۆ کرایەوە__ لانیکەم ١٠ هاووڵاتیی کورد، چەندین حەفتەیە لە زیندانەکانی وەزارەتی ئیتلاعاتدان__ ئێران گەورەترین زیندانی رۆژنامەنووسانە"__ پاشای سعودیه له‌سه‌ر غه‌ززه دێته ده‌نگ__ ماری هافمه‌ن: ئەمریكا هیچ قەدەغەكردنێكی لەسەر هەناردەی نەوتی عیراق نیە__ ئه‌نجومه‌نی ئاسایشى نه‌ته‌وه یه‌كگرتووه‌كان له‌سه‌ر داعش هاته ده‌نگ__ دەنگدان بۆ سەرۆكی نوێی توركیا لە دەرەوەی وڵات دەستیپێكرد


ماستەرز و گراند سلامەكان\n12:40 - 2022-05-09\n76 جار خوێندراوەتەوە\nماستەرز و گراند سلامەكانی تێنسی سەرزەوی چەند هەنگاوێكی باشیان ناوە و تا ئێستا گراندسلامێك و 5 ماستەرز كراوەن، بەم نزیكانەش ماستەرز و گراند سلامێكی تریش دەستپێدەكەن كە یەكەمینیان ماستەرزی رۆمایە و تەنیا بۆ كوڕانە كە 10/4/2022 دەستپێدەکات.\nبەرنامەی دانراو بۆ پاڵەوانێتییەكانی تێنسی سەرزەوی چڕو پڕە و چەندان پاڵەوانێتیی (250 خاڵ) و (500 خاڵ) و ماستەرزی (1000 خاڵ) كە 9 ماستەرزن و گراندسلامی (2000 خاڵ) كە 4 گراند سلامن لەخۆ دەگرێت.\nجیاوازیش هەیە لەبەشدارییكردنی یاریزاناندا، ماستەرزەكان و خولەكانی 250 و 500 خاڵیش هێندێكیان بۆ كوڕان و كچانەو هێندێكی تریشیان تەنیا بۆ كوڕانە، هێندێكیشیان تەنیا بۆ كچانە، تەنیا هەرچوار گراند سلامەكە نەبێت كە هەر چواریان بۆ كوڕان و كچانە .\nچوارەمین ماستەرز ماستەرزی مەدرید بوو، خولی كچانی شەوی شەممەی رابردوو كۆتاییهات و لە یاریی كۆتاییدا ئونس جابری تونسی مێژوویەكی پڕ سەروەریی تۆمار كرد و توانی لە یاریی كۆتاییدا 2-1 لە جیسیكا بیگۆلای ئەمریك بباتەوە.\nبەم بردنەوەیە ئونس بوو بەیەكەم كچی وڵاتانی عەرەبی بتوانێت نازناوی ماستەرزێك بباتەوەو خۆیشی بۆ یەكەمین جار بوو بە پاڵەوانی ماستەرزێك لە ماستەرزەكانی 1000 خاڵ و بەوەش بۆ پلەی حەتەمی ریزبەندیش سەركەوت، دەبێت شەوی رابردووش یاریی كۆتایی كوڕانی ئەم ماستەرزە زڤیریڤی ئەڵمانی و ئەلكارازی ئیسپانی كردبێتیان.\nماستەرزی مۆنتیكارلۆ (كوڕان)\nئەم ماستەرزە سێیەمین ماستەرز و چوارەمین پاڵەوانێتیی 1000 خاڵ بووە رێكبخرێت، رۆژی 10/4 دەستیپێكرد و تا 17/4/2022 بەردەوام بوو، یاریی كۆتاییش بەمشێوەیە كرا:\n*ستیڤانۆس تیستیباس-یۆنان× ئەلیخاندرۆ داڤیدۆڤیچ-ئیسپانیا (2-0).\nئەوانەی بەم نزیكانە دەستپێدەكەن\nبڕیار وایە تا كۆتایی مانگی ئایار و سەرەتای مانگی حوزەیرانی ئایندە ماستەرز و گراند سلامێكی تریش بەمشێوەیە دەستپێبكەن:\n*ماستەرزی رۆما(كوڕان و كچان)، 9/5 تا 15/5/2022.\n*گراند سلامی رۆڵاند گارۆس، 22/5 تا 5/6/2022.\nئەوانەی تائێستا كراون\nئەوەی ئێمە مەبەستمانە ئەوەیە تیشكێك بخەینە سەر گراند سلام و ماستەرزەكان، ئەو ماستەرز و گراند سلامانەش كە تائێستا كراون ئەمانەی خوارەوەن:\nئەمە یەكەمین گراند سلام بوو لە ئوستورالیا كرا، رۆژی 17/1 تا 30/1 بەردەوام بوو، یاریی كۆتایی هەردوو خولی كوڕان و كچان بەمشێوەیە بوون:\n*رافائێل نادال×دانیێل میدڤیدییڤ (3-2).\n*ئاشلی بارتی×دانیێلا كولینز(2-0).\nئەم پاڵەوانێتییەی قەتەر تەنیا بۆ كچان بوو، ناچێتە چوارچێوەی بەرنامەی ماستەرزەكان هەرچەندە براوە 1000 خاڵیش وەردەگرێت، بەڵام پاڵەوانێتییەكە گرنگی خۆی هەیە، یاریی كۆتایی ئەم پاڵەوانێتیەش بەمشێوەیە بوو:\n*ئیگا شیڤیۆنتیك ×ئانیت كۆنتاڤیت (2-0).\nماستەرزی ئیندیانا وێڵز\nئەمە یەكەم ماستەرز بوو بكرێت، 9/3 تا 20/3/2022 ی خایاند، یاریی كۆتایی هەردوو خولی كوڕان و كچان بەمشێوەیەی لای خوارەوە بوون:\n*تایلۆر فریتز×رافائێل نادال(2-0).\n*ئیگا شیڤیۆنتیك ×ماریا ساكاری (2-0).\nماستەرزی میامی ئۆپن\nئەم ماستەرزە دووەمین ماستەرزو سێیەمین خولی 1000 خاڵی بووە ساڵی 2022 بكرێت، 23/3 دەستیپێكردو 4/4 كۆتاییهات، یاریی كۆتایی هەردوو خولەكە بەمشێوەیە كران:\n*كارلۆس ئالكاراز×كاسپەر رۆند (2-0).\n*ئیگا شیڤیۆنتیك×ناوۆمی ئۆساكا(2-0).\nمباپی خۆی یه‌كلاییكردۆته‌وه\n28 بردنه‌وه‌و 5 نازناوی له‌سه‌ریه‌ك\nئاده‌م پیتی ئه‌ستێره‌ی مه‌له به‌شداری پاڵه‌وانێتی جیهان ناكات\nبافڵ جەلال تاڵەبانی: دەبێت هەماهەنگییەکان بەردەوام بن\nهه‌ولێر به سزایه‌كی سووك رزگاری بوو


Internet Explorer ماڵئاوایی دەکات | kurditgroup\nInternet Explorer ماڵئاوایی دەکات\nبەپێی [url=http://www.zdnet.com/article/microsoft-is-building-a-new-browser-as-part-of-its-windows-10-push/]ZDNet.com[/url] مایکرۆسۆفت بەنیازە لەئاییندەیەکی نزیکدا وێبگەڕی Internet Explorer کە بەشێکە لە سیستەمی ویندۆز لە گۆڕ بنێت و لەجێگەی IE وێبگەرێکی تریان داڕشتووە بەناوی «Spartan» کە بەتەواوەی جێگەی ئینتەرنێت ئێکسپلورەر دەگرێتەوە.\nوێبگەرێ [b]سپارتان[/b] بەتەواوەتی جیاوازدەبێت لە [b]IE[/b] و بە کۆدێکی جیاواز پێشخراوە و ڕووکاری لە شێوەی گوگڵ کرۆ م و فایەرفۆکس دەبێت و ئامادەکاری بۆ کراوە بۆ دامەزراندنی پێوەکراو و و زیادکراوەکان.\nمایکرۆسۆفت [b]سپارتان[/b] لەسەر تەکنلۆجیایەکی تایبەت بەخۆی دادەڕێژێت کە ماتۆڕی جافاسکریپتی [b]Chakra[/b] و ماتۆڕی [b]Trident[/b] لەخۆدەگرێت، پێچەوانەی ماتۆڕی وێبگەڕەکانی تر کە [b]Webkit[/b] بەکاردەبەن.\nدۆستی ناسراوی مایکرۆسۆفت [b]Mary Jo Foley[/b] نووسیویەتی، [b]Spartan[/b] بەشێک دەبێت لە سیستەمی کارگێڕی ویندۆز ١٠ کە بریارە مایکرۆسۆفت لەڕۆژی ٢١ی ئەم مانگە لەگەڵ ویندۆز ١٠ دا نماییشیان بکات.\nزۆر سوپاس، بەڵێ بۆ داگرتنی وێبگەرێکی تر، بەڵام ئەگەر هەندێک واقیعیش بین، ئێستاش زۆر سایت هەیە، پیاو پێوسیتی بە IE دەبێت بۆ نمونە، من Danske bank م هەیە، فایەرفۆکس کێشەیەکی هەیە، ئەوە دوو سێ نوێکردنەوە بنێرن بۆیان چاک نەکراوە، بۆیە ناچارم بە IE بیکەمەوە، ئۆپراو کرۆم ئەو کیشەییان نییە، بەڵام لە ئێستادا هیچیان هیچیان وەکو فایەرفۆکس خێرا نین، جگە لەوەش کرۆم بیرگە زۆر بەکاردەبات.\nهیوادارم هەنگاوەکەی مایکڕۆسۆفت تەنیا ناو گۆڕین نەبێت!\nمن چەند ساڵێکە هەر کڕۆم بەکاردێنم چوونکە سادەیە و لە بەکارهێنانی ڕازییم و بازاڕی پێوەکراو زۆر باشە\nپێم وا باش بوو کە مایکرۆسۆفت موزیلا بگرێتە ئامێز و یارمەتی بدات...با نەچێت بۆ لای یاهوو کاتێک کە لە گووگڵ تۆرا.بینگی دەکرد بە متۆری گەڕانی خۆی بە جێگای گوگڵ...زۆر کەسیشی بەڵای خۆی رادەکێشا..بەڵام لەداخی لینوکس نەیکرد ئەم بیلە...:)\nمایکرۆسۆفت وەکو کورد زۆر ئینکارە، بەڵام بۆ ئەم هەنگاوەی کارێکی ڕاستە، بەمەرجێک، رێگەبدات بە لایەنی سێیەم ئادئۆنسی بۆ دروستبکەن.\nکاک زەندی نەرویج پاشکەوتووە لەو بوارەوە. بەرنامەداڕێژەرەکانی تەوەزەلن. ئەگینا دانسکە بانک، نۆردیا و سیستەمی ئایدی هەمووی لەسەر [b]jboss/WildFly[/b] دەکرێت. ئەویش لەسەر دەنگی ٦٤ بایتە و ڕاژەخوازە/clientــکەشی بریتییە لە Java runtime ــی کۆمپانیای ئۆراکڵ. فایەرفۆکس لە هەموویان باشتر بوو، لە کرۆم و ئۆپێرا و سافاری و ئای ئی هەمووی کێشەی ٦٤ بایتی هەبوو.\nهەرچەند ئێستا کرۆمیش کردویەتی بە جووت ٣٢/٦٤. بەڵام ئەمە پێش ٤ ساڵ لەم وڵاتە هەبوو. دەمێکە لەسەر سیستەمەکان هەمووی کار دەکات.\nمن ئەو مام رێوییەم ھەییە حەساومەوە بەس ئەو ھۆم پەیجەی دامناوە بۆخۆم ھەمووی ئەھینیت لە سوپەر ستارت...\nبەس کرۆمیش ناییابە :)\nمن ٦٤ بت بەکارئەھینم\nئەوسپارتاییە بۆزاییەتی سافێراییە ئاخیری خێربێت مەسەلەکە مێژوییە :)\nبەس کرۆم لەبەر ئەوە رات ئەکێشێت کە لە ئەندرۆید زۆر خێراییە :(\nکاک سیا، Min ID و دیگیتاڵ پۆست دەمێکەهەیە، بەڵام ڕاستە ئەوە کێشەیەکە لەتەوەزەلی پرۆگرامەکانی دانسکەبانکە، ئیتر نازانم ئەوان نەرویجین یا دانیمارکین، چونکە بانککە هی دانیمارکە، بەڵام کێشەی لۆگ ئین نییە لە Danske bank.dk ئێستا تاقیمکردەوە، بەڵام دیگیپۆستی نەرویج هەمان شتە.\nليرة ئةلي فيرزنى نويش دةر ئةكات http://www.unlimit-tech.com/blog/?p=136453\nکاک داستان@ ئەوەش باسی سپارتان ئەکات، هەمان باسە.\n@zandy ئەدری ئەدری وەنەبی نەدری بەس ئەوە ئەلیت کە ئیکس پلورەر ھەر ئەمێنێتەوە و وەشانی نوێی لێ دەر ئەچێت :)\n12 / Sardar1978\nمن لە ویندۆز 10 ـدا دەبینم هەندێك پیت لە کرۆمدا دەبن بە چوارگۆشە و لاکێشە لەسەر ماڵپەڕەکان بەڵام لە وێبگەڕی تردا ڕاست و دروستن\nCapture.PNG 3.44 ک.ب.


جەلیل ئازادیخا باس لە ئەنفال و ڕۆڵی ڕۆشنبیر دەکات – Rojapp\nدوو خۆشەویست 123 رۆژ دەستیان بە زنجیر بە یەکدییەوە بەستەوە\nكێشه‌كانی نه‌خۆشخانه‌ی ھیوا چاره‌سه‌ر ده‌كرێن\nوارماوە .. ئێوارەیەكی هونەری بەڕێوەدەچێت\nParlementer Şayan Eskerî: Armanc dagirkerî ye, PKK hincet e\nHome/هەواڵنێرەکان/جەلیل ئازادیخا باس لە ئەنفال و ڕۆڵی ڕۆشنبیر دەکات\nجەلیل ئازادیخا باس لە ئەنفال و ڕۆڵی ڕۆشنبیر دەکات\nHooshyar April 18, 2021 هەواڵنێرەکان Leave a comment 13 Views\nدەشێت زۆر وتار لەسەر ئەنفال و ژینۆساید نوسرابن، ئەمە بێ لەوەی ساڵانە لە ڕۆژی 14ی مانگی 4دا بۆنەی تایبەت بە ئەنفال ڕێکدەخرێت و بروسکەی لایەن و ڕێکخراوە جیاوازەکان بڵاودەکرێنەوە.\nدەشێت لەو ساڵیادەدا، بە چەندان شێوە یادکردنەوەی بۆ بکرێت و قسە لەسەر ئەم ژینۆسایدە بکرێت کە لە هەر ڕەهەندێکیەوە سەیر بکرێت؛ کارەساتێکی نەتەوەییە، نەک ئەوەی تەنها سنورداربێت بە یەکێک لە بەشەکانی کوردستان.\nدەکرێت ئەنفال بکرێتە ناسنامەی نەتەوەیەک، بەڵام ئەوەی جێی سەرنجە هەتا ئێستاشی لەگەڵدابێت بەشێکی زۆری گومانبارانی ئەو کردە لەشکرییە بەدناوە دادگایی نەکراون، هەتا ئێستا کە 33 ساڵ بەسەر ئەم تراژیدیای ژینۆسایدەدا ڕەت دەبێت، هێشتا ناکۆکی هەیە لەسەر ئەوەی کێ دەستی هەبووە لەو کۆمەڵکوژییەدا، هێذشتا دامەزراوەیەکی زانستی بۆ لێکۆڵینەوەکردن لەو کۆمەڵکوژییە دانەمەزراوە، هێشتا مۆزەخانەیەکی نیشتمانی نەکراوەتەوە لە شار و شارۆچکەکانماندا تا نەوە لە دوای نەوە ئاشنابن بە مێژووی قڕکردن و کوشتار، هەتا ئێستا ئەنفال نەبۆتە بەشێکی دانەبڕاوی سەرەکی لە خوێندن و پەروەردە، تا ئێستا نەبووینەتە خاوەنی دەزگایەکی ئەرشیف کردن بۆ دۆکیۆمێنت کردنی هەر بابەتێکی لەسەر ئەنفال هەبێت.\nکێ کەمتەرخەمە؟ کەموکوڕییەکان لە کوێوە سەرچاوەیان گرتووە؟\nدەشێت زۆر جار لەسەر شێوازی وەڵامدانەوەی ئەم جۆرە پرسیارە زۆر سادانە بەریەککەوتن دروست بێت، بەتایبەتیش کاتێک هەر لایەنە یان هەر کەسێک پاکانەکان ڕیز دەکەن و هەوڵ دەدەن پەرێزی خۆیان لە هەموو کەمتەرخەمییەک و کەموکوڕییەک پاک بکەنەوە.\nجەلیل ئازادیخا، نوسەر و لێکۆڵەر\nکارکردن لەسەر دۆسێی ئەنفال، ئەرکێکی مێژوویی هەموو تاکێکە لە کۆمەڵگەی کوردیدا، لەو ڕوانگەیەوەی ئەو کاتە و ئێستاشی لەگەڵدابێت، هەموومان ئەنفال ناناسین، بەڵام ئەنفال هەموومان دەناسێت.\nنازانم هەر خۆشمان وەک کورد چەندێک توانیومانە ببینە خاوەنی زمانێک بۆ ئەنفال و پێکەوە هاوڕابین لەسەر ئەوەی چۆن گوزارشت لە ئەنفال بکەین، ئایا هەر بگوترێت ڕووداوەکانی ئەنفال، ئایا هەر بە زمانی گێڕانەوە بدوێین، یان هەر بڵێین کارەساتی ئەنفال، ئەی چۆن کەسوکاری ئەنفالکراوەکانمان ناودێر بکەین، لە نێوان پاشماوەکانی ئەنفال و بەجێماوەکان و ڕزگاربووانی ئەم تاوانە گەورەیەی دژ بە مرۆڤایەتی کراوە، بە کامیان ناویان ببەین.\n*بۆچی تا ئێستا نەتوانراوە ژینۆسایدی ئەنفال بکرێتە دۆسێیەکی نەتەوەیی؟\n*ئایا بەستنەوەی ئەنفال بە ئاین یان بە ئاین کردنی ئەنفال، چ جۆرە کاریگەرییەکی دەبێت بەسەر دۆسێی ئەنفالەوە؟\n*ئایا ڕۆشنبیری کورد توانیویەتی وەک ڕۆشبیری جوو و ئەرمینیاییەکان کار لەسەر ژێنۆساید بکات؟\n*ئایا چ جۆرە تێگەیشتنێکمان هەیە بۆ قۆناغی دوای ئەنفال؟\nلەم بەرنامەیەدا لەگەڵ جەلیل ئازادیخا، نوسەر و لێکۆڵەر باس لە ئەنفال و ڕۆڵی ڕۆشنبیر دەکەین و بزانین چۆن دەتوانرێت پێناسەیەکی هاوبەش بۆ ئەنفال بدۆزرێتەوە کە هەموو تاکێکی کورد، جا لەهەر شوێنێکی ئەم دنیایەدا بێت وەک ژینۆسایدی نەتەوەیەک لێی بڕوانێت.\nPrevious Bafil Talebanî: YNKê bi diyalogek piralî re ye ku mafên Kurdan biparêze\nNext Biharê Girava Extirmanê xemiland (Diyarname)\nدرەنگانی ئەمشەو لەسنوری قەزای كەلار بەرووداوی هاتوچۆ كەسێك گیانیلەدەستدا. هاتوچۆی گەرمیان لەوبارەیەوە بڵاویكردوەتەوە:”كەمێك پێش ئێستا …


ڕووداوە مێژووییەکان؛ ١٧ی جۆزەردانی ١٣٠٥ی هەتاوی | واکاوی\nخانه/اخبار/ڕووداوە مێژووییەکان؛ ١٧ی جۆزەردانی ١٣٠٥ی هەتاوی\nواکاوی خرداد 17, 1398\n٩٣ ساڵ پێش و لەم ڕۆژەدا نووسەر و شاعێری ناوداری سەقزی، «مەلیکولکەلامی مەجدی» لە شاری تاران کۆچی دوایی کرد.\nمیرزا عەبدولمەجید کوڕی میرزا کەریم، سەر بە بنەماڵەیەکی خوێندەواری شاری سەقز بووە و پاش تەواوکردنی قۆناغەکانی خوێندنی سەردەم بە هۆی لێ‌هاتوویی و بەهرەی سروشتی لە ئەدەبیات و ئینشای فارسی‌دا ناوی دەرکرد و ماوەیەکی زۆر سەرنووسەر(کاتب)ی حوکمدارانی کوردستان بووە.\nمیرزاعەبدولمەجید «مەجدی» کردبووە ناونیشانی شێعری و لە لایەن ناسرەدین‌شای قاجاڕیشەوە نازناوی«مەلیکولکەلام»ی پێ بەخشراوە. مەجدی بە نیازی پەروەردە کردنی منداڵەکانی و ڕۆیشتن بەرەو ئوروپا بە ماڵەوە چووە تاران. بەڵام بە هۆی دەست پێکردنی شەڕی یەکەمی گیتی، ئەم سەفەرەی دوا دەکەوێ و تا دوایین ساتەکانی ژیانی لە تاران دەمێنێتەوە و لە ئارامستانی ئاوئەنباری قاسم خانی تاران ئەسپەردە دەکرێت.\nمەلیکولکەلامی مەجدی بێجگە لە دیوانێکی گەورەی شێعری بە سێ زمانی فارسی، عەرەبی و تورکی کە ساڵی ١٩١١ز چاپ کراوە؛ تەنیا یەک پارچە غەزەلی بە کوردی داناوە و چەند بەرهەمێکی دیکەشی لە بواری ئایینی و ئامۆژگاری و سەفەرنامەوە نووسیوە. غەزەلە کوردییەکەی مەلیکولکەلامی مەجدی بەم بەیتەوە دەست پێدەکا:\nلە دوولا زوڵفی لەولاوە لەسەروی قامەت ئاڵاوە\nخەم وپێچی هەموو داوە، چ لەملاوە چ لەولاوە


عێراق.. قەدەغەی هاتوچۆ درێژکرایەوە\nسلۆڤینیا کۆتاییهاتنی ڤایرۆسی کۆرۆنای لە وڵاتەکەدا راگەیاند\n20443 جار خوێندراوەتەوە\nحکومەتی سلۆڤینیا وەک یەکەمین وڵاتی ئەوروپی کۆتاییهاتنی پەتای کۆرۆنای ڕاگەیاند. دەشڵێت، "وڵاتەکە بە کۆرۆنا راهاتووە و کۆنترۆڵیکردووە."\nمیدیاکانی ئەوروپا بڵاویانکردەوە، پاش ئەوەی بۆ ماوەی دوو هەفتە، ڕۆژانە کەمتر لە حەوت حاڵەتی توشبوون بە کۆرۆنا لە سلۆڤینیا تۆمارکراوە، حکومەتی ئەو وڵاتە بە فەڕمی کۆتاییهاتنی پەتاکەی لە وڵاتەکەدا راگەیاندووە.\nئاماژە بەوەشکراوە، یانیز جانزا، سەرۆک وەزیرانی سلۆڤینیا بە پەرلەمانی وڵاتەکەی ڕاگەیاندووە، هێشتا ڕێکارەکانی خۆپارێزی لە سلۆڤینیا دەگیرێنەبەر و پێویستە هاوڵاتیان بەردەوام بن لە بەکارهێنانی ماسک و دەستکێش.\nراشیگەیاندووە، ئەو کەسانەی کە نیشانەکانی ڤایرۆسەکەیان تێدا دەردەکەوێت ڕێگایان پێنادرێت بێنە ناو وڵاتەکەوە، ئەو کەسانەشی لە وڵاتانی دەرەوەی ئەوروپا سەردانی سلۆڤینیا دەکەن، ئەوا بۆ دڵنیایی لە تەندروستییان، پێویستە بۆ ماوەی ١٤ ڕۆژ کەرەنتین بکرێن.\nبەهۆی مەترسی ڤایرۆسی کۆرۆنا، سلۆڤینیا لە ناوەڕاستی مانگی ئازارەوە دەرگای خوێندنگا و دامەزراوەکانی وڵاتەکەی داخست و قەدەغەی هاتوچۆشی راگەیاند.


لە روداوێکی نامۆدا لە هندۆراس، خێزانێک بۆ ماوەی چوار رۆژ لاشەی منداڵەکەیان هەڵدەگرن، بەهیوای گەڕانەوەی بۆ ژیان.\nبەگوێرەی هەواڵێکی رۆژنامەی "دەیلی مەیلی" بەریتانی، لە شاری یۆرۆ منداڵێکی تەمەن یەک ساڵ و نیو بەهۆی بەرزبونەوەی پلەی گەرمی لەشیەوە و بێهۆشبونی رەوانەی نەخۆشخانە دەکرێت.\nکاتێک دەگەنە نەخۆشخانە و پزیشکەکان پشکنینی بۆ دەکەن، رایدەگەیەنن کە بەرلەوەی بگاتە نەخۆشخانە مردووە، بە چاوی گریان و خەمێکی قوڵەوە ئەو خێزانە مەراسیمی ناشتنی منداڵەکەیان رۆژی یەکشەمەی رابردوو ئەنجامدەدەن.\nئەو خانمەی کە لاشەی منداڵەکە دەگرێتە باوەشی و پوریەتی، هەست بە گەرمی لەشی دەکات، لەهەمانکاتدا یەکێک لە ناسیاوەکانیان کە لە مەراسیمەکە ئامادەدەبێت، دەڵێت "من بینیم چاوی کردەوە و هەناسەی دەدا".\nئەم قسەیە کاریگەری لەسەر خێزانەکە دەبێت و بڕیاردەدەن ناشتنەکەی دوابخەن، بەهیوای گەڕانەوەی بۆ ژیان، بەڵام لە پاش چوار رۆژ جیرانەکانیان سکاڵا دەکەن لای پۆلیس، چونکە هەست بە بۆنی ناخۆشی ئەو ماڵە دەکەن، هەربۆیە پۆلیس بە زۆر ناچاریان دەکات منداڵەکەیان لە کۆتایی هەفتەی رابردوو بنێژن.\nباوکی ئەو منداڵە دەڵێت "ئامادەبووم هەموو شتێک بکەم لەپێناو منداڵەکەم، هەربۆیە دەمویست دڵنیابمەوە لە مردنی\n2019-02-25 |997 جار خوێندراوەتەوە|


دەستی بۆ كوونی زەردەواڵە بردووە\nپلانەكەی ترامپ لەعێراق بەكۆدەنگی لەبەغدا رەتدەكرێتەوە\n2982 جار خوێندراوه‌ته‌وه\nبانگەشە چاوەڕواننەكراوەكەی دۆناڵد ترامپی سەرۆكی ئەمریكا بەئارەزووكردنی مانەوەی هێزەكانی وڵاتەكەی لەعێراق بۆ "چاودێریكردنی ئێران"، ئامانجێكی پێكا، كە لە توانادا نەبوو پێشتر بپێكرێت، ئامانجەكەش "یەكڕیزی دامەزراوە سیاسییەكانی عێراق" بوو.\nگرفتی جۆناڵد ترامپ لەیەكڕیزی ڕەتكردنەوەی بەكۆمەڵی پێشنیارەكەیدا بوو، بوو بەسەرەداوێكیش بۆ سەرهەڵدانی چەند یاسایەكی پێشنیازكراو، كە دەكرێت بەربەستبن لە بەردەم توانستی هێزەكانی ئەمریكا لەكاركردنیان لە عێراقدا، كە ئەو ڕیسەی ئێستاش دەڕێسرێت‌و ئەو ڕێوشوێنەی لەقۆناغی داڕشتن دایە، لەجوڵە و چالاكی هێزەكانی ئەمریكا كەم دەكاتەوە لەعێراقدا.\nلێدوانەكانی ترامپ لە میانەی چاوپێكەوتنێكدا بوو لە‌سەر پێگەی "بەرەنگاربوونەوەی نەتەوەیەك"، كە تۆڕی هەواڵی "سی بی ئێس" پەخشی دەكات و لە كاتێكی درەنگوەختی ڕۆژی یەكشەممەی ڕابردوودا بوو، هەموو جومگەكانی حكومەتی عێراقیش ڕەتیانكردەوە، بەو هێزانەشەوە، كە هاوپەیمانی ئەمریكان، لەوانە بەرهەم ساڵحی سەرۆك كۆماری عێراق.\nبەرهەم ساڵح، كە ڕۆژی دووشەمەی ڕابردوو لە بەغدا لەمونتەدای ڕافیدەین قسەی كردو وتی: بە پرسە تایبەتەكانی خۆت، باری سەرشانی عێراق قورس مەكە، كە ڕووی دەمی لە لێدوانەكانی ئەم دوایەی ئیدارەی ئەمریكا بوو كاتێك وتی: "ئێمە لێرە دەژین".\nهەرچەندە قسەكانی بەرهەم ساڵح هێدی و هێمنتر بوون لەوەی ئەندامانی پەرلەمانی عێراق و سەركردە سیاسییەكان، كە زۆر دەمێكە هەستیان بەوە كردووە وڵاتە یەكگرتووەكانی ئەمریكا ڕێز لە سەروەری عێراق ناگرێت، بەڵام كاریگەری خۆی دەبێت.\nڕۆژی دووشەممەی ڕابردووش، هەندێك ئەندام پەرلەمان داوای جوڵەی بەپەلەیان كرد بۆ وەدەرنانی هێزە ئەمریكییەكان لەعێراق، توندترین لێدوانیش هی وتەبێژی سەربازی كەتیبەكانی حیزبوڵڵا بوو، كە گروپێكی چەكداری عێراقییەو ئێستا خاوەن باڵێكی سیاسییە (ڕاستەوخۆش پەیوەست نییە بەحیزبوڵای لوبنانییەوە)، كە وتی: قسەكانی ترامپ هێزەكانی ئەمریكای كردنە ئامانجێكی مەشروعی هێزەكانی بەرەنگاربوونەوەی عێراقی.\nهەر چۆنێك بێت ئەو ڕووداوە ئەوەی دەرخست، كە شوێنپێی ئەمریكا لەعێراق لەسەر ڕووتەختێكی سەهۆڵبەندی تەنكە، سەركردە سەربازی‌و سیاسییەكانی ئەمریكاش بوارێكی ئەوتۆیان نییە بۆ مانۆڕ و مانۆڕكاری.\nدبلۆماتە ئەمریكی و بەرپرسە سەربازییەكانی واشنتۆن و بەغدا، ڕۆژی دووشەممەی ڕابردوو، ویستیان بەر بەو لێكەوتە سیاسییانەی عێراق بگرن، كە لە ئاكامی ئەو لێدوانانەوە هاتنەكایەوە، بەوەی بەناوی ترامپەوە جەختیان لەوە كردەوە هێزەكانی ئەمریكا بۆ چاوێریكردنی جموجوڵە پۆخەڵەكانی ئێران لە عێراق دەمێننەوە.\nیەكێك لە بەرپرسە ئەمریكییەكانیش وتی: "یەكێك لە شتە باشەكان، كە یارمەتیدەر بوو لەكەمكردنەوەی توڕەیی عێراقییە‌كان، ئەوە بوو پەرلەمانی عێراقی لە وەرزی كۆبوونەوەكانی خۆیدا نەبوو، لەوانەیە ئەمەش واشنتۆن لەتوڕەیی زیاتری دۆخەكە پاراستبێت".\nبەرپرسێكی تری ئەمریكی ڕۆژی دووشەممەی ڕابردوو لە گۆنگرەیەكی ڕۆژنامەزانیداو پێش كۆبوونەوەی ئەم هەفتەیەی واشنتۆن لەگەڵ نوێنەری نزیكەی 80 دەوڵەتی هێزە هاوپەیمانەكان وتی: "بوونی هێزەكانمان لە عێراق بە مەبەستی گەرەنتی دەستەبەركردنی بەزاندنی بەردەوامی داعشە"، بۆ بەزاندنی دەوڵەتی ئیسلامییە لە عێراق و سوریا و زۆر دەوڵەتی دیكە، كە ئەو ڕێكخراوە تیرۆرستییەی تێدا چالاكە.\nهەر وەك دبلوماتكار و شارەزا سەربازییە ئەمریكییەكانیش دەڵێن، پێدەچێت ترامپ بێ مەبەست دەستی بۆ كوونی زەردەواڵە بردبێت، كاتێك باسی سرووشتی بنكەی ئەسەدی ئاسمانی لە رۆژئاوای عێراق كرد، كە لە كۆتاییەكانی دیسەمبەری ساڵی پار سەردانی كردبوو، لەوێ ئەمریكییەكان لەژێر فەرمانی عێراقییەكاندا كار دەكەن، پیشنیاری ئەوەشی كرد، كە دەكرێت ئەو بنكەیە بۆ چاودێریكردنی ئێران بەكاربهێندرێت.\nترامپ لە لێدوانێكی بۆ "سی بی ئێس" وتیشی: "بنكەیەكی مەزنمان لەعێراق هەیە، من لەو ماوەیەی دوایی لەوێ بووم، نەمتوانی باوەڕ بەو بڕە پارە زەبەلاحە بكەم، كە لێی خەرجكراوە".\nبەرپرسە سەربازی و هەواڵگرییە ئەمریكییەكان دوڕدۆنگی خۆیان لەهەمبەر قسەكانی ترامپ نیشاندا، بەوەی هێزەكانی ئەمریكا لە بنكەی ئەسەد، یان هەر بنكەیە‌كی دیكە، بتوانێت ڕۆڵی چاودێریكردنی بەرنامە ئەتۆمییەكەی ئێران یان هەر چالاكییەكی گومانلێكراوی تاران بكات.\nواش باوە، كە كردەی كۆكردنەوەی زانیارییە هەواڵگرییەكان "ڕازگرییەكان" لە ڕێگەی چەند كەناڵێكی سیخوڕی ئەمریكییەوە لەلایەن ئاژانسی ئاسایشی نەتەوەییەوە بەشێوەیەك ئەلەكترۆنی كۆدەكرێنەوە، هەروەها لە ڕێگەی كردەی "نهێنی سیخوڕەكانی سی ئای ئەی" یەوە ئەو كارە ئەنجام بدرێت.\nسەردانەكەی ترتمپ بۆ عێراق دوڕدۆنگی سیاسییە عێراقییەكانیشی لێكەوتەوە، هەندێك بەوە وەسفیان كرد، كە بێڕێزیكردنێكی لوتبەرزانەی رەفتارئامێزی ئەمریكایە ە سەرچاوەكەی لە داگیركرای ساڵی 2003 وە دەستیپێكردووە و دواتریش ڕووداوەكانی بەندیخانەی ئەبوغرێب‌و قوربانیانی مەدەنی و بڵاوبوونەوەی توندوتیژی تایەفەگەرییە بەدوادا هاتوون.\nبڕیاری چوونەدەرەوەی هێزەكانی ئەمریكا لە ساڵی 2011 لە عێراق، زۆرترین توێژی عێراقییەكانی نیگەران كرد، سەربای ئەوەش ئەمریكییەكان بژاردەیەكی دیكەیان نەبوو جگە لە بەجێهێشتنی وڵات، بەو پێیەی ماوەی یاساییان تەواو ببوو، سەركردە عێراقییەكانیش ڕۆڵیان لەو چوونەدەرەوەدا هەبوو، بەشێكی زۆری عێراقییەكانیش ئەمەیان بە هۆكاری پەرەسەندنی داعش لە قەڵەمدا.\nجەواد موسەوی ئەندام پەرلەمانی هاوپەیمان لەگەڵ فراكسیۆنی سەدر، كە سەركردەیەكی شیعەیە وتی: "ئەوەمان لە بیرناچێت لە دوای پاشەكشەی هێزەكانی ئەمریكا ڕوویدا، بیرمان ناچێت ئەمریكا لەهەر ئان و لە گۆڕەپانی بەرەنگاربوونەوەی جەنگ و تیرۆردا ساتێكدا بەتەنیا جێت دێڵێت".\nلەگەڵ بەرتەسكبوونەوەی سنوری قەڵەمڕەوی داعش لەعێراق و سوریا لە جوغزێكی زۆر بچووكدا، عێراقییەكان لەوە دڵنیانین ئەمریكییەكان دەیانەوێت چی بكەن و لە كوێش نیشتەجێبن، لەوەش دەترسن عێراق ببێتە گۆرەپانی ململانێی نێوان واشنتۆن‌و تاران، پەی بەوەش دەبەن، كە زۆرێك لە عێراقییەكان پشت بە ئێران دەبەستن، كە لەم ساڵانەی دوایدا هاوپەیمانی بەغدا بووە ، وزەی كارەبای بۆ باشووری عێراق دابین كردووە ، لە جەنگی داعشیشدا لە ساڵی 2014 پشتیوانی بەغدا بووە.\nعەمار حەكیمی سەركردەی دیاری شیعەكانیش لەبەیاننامەیەكدا لەسەر پێگەی تویتەرەكەی خۆی وتی: "بە توندی ئەو ڕەتدەكەینەوە عێراق ببێتە گۆڕەپانی یەكلاییكردنەوەی ململانێی هەرێمی و نێودەوڵەتی یان شوێنێك بۆ ورژاندنی دەوڵەتانی دەوروبەر، چونكە ئەو كارە هەڕەشە لە بەرژەوەندییە نیشتمانییەكان و سەقامگیری ووڵاتەكەمان دەكات، بۆیە عێراق ڕێگە بەو كارە نادات".\nهێشتا 5200 سەربازی ئەمریكی لە عێراقدا ماون كە ئەركی ڕاهێنان و ڕێنمایی هێزە عێراقییەكانیان لە ئەستۆ دایە لە بەرەنگاربوونەوەی تیرۆردا. بەڵام ژمارەییەكی زۆری سەربازی دیكە بە شێوەی گریبەستی سەربازی لە ووڵاتدا بووینان هەیە، لەبەر هۆكاری ئەمنیش ژمارە ڕاستەقینەكانیان ئاشكرا ناكرێن.\nبۆ چەند هەفتەیەكیش بوو ئەمریكا لەگەڵ عێراق لە دانوستاندا بوو سەبارەت بە ڕێگەدان بە هێزە تایبەتەكانی و پتشیوانیكردنیش لە هێزەكانی لە سوریا بۆ جیگیركردنیان لە بنكە سەربازییەكانی عێراق بۆ لێدانی داعش.\nلەم دوو هەفتەیەی دوایشدا ئەوەی دۆخەكەی خراپتر كرد، لێدوانەكانی سیاسەكی كورد بوو – كە لێدوانەكەی پشتڕاست نەكراوەتەوە-  ووتی لە گەشتێكیدا لەگەڵ كۆڵۆنێل - ێكی ئەمریكی لە نزیك سنوری ئێران 3 بنكەی سەربازیان بەسەر كردۆتەوە و سەبازە پاشەكشەپێكراوەكانی تێدا نیشتەجێ دەبن. دەسەڵاتدارە عیراقییەكان ئەو هەواڵەیان پشت ڕاست نەكردۆتەوە، بەڵام نزیكەكانی ئێران تووشی ترس و تۆقاندن بوونەوە و گەیشتونە ئەو ئاكامەی كە ئەمە جۆرێكە لە جۆرەكانی شەڕی دەروونی بۆ ورژاندنی ئێران، ئەمریكییەكانیش دووبارە دەیانەوێت عێراق وەك بنكەیەكی سەربازی بۆ چاودێریكردنی ئێران یان هێرشكردنەسەری بەكاربێنن.\nزۆرێك لە گەورە ئەفسەر و دبلۆماتە ئەمركییەكان ترسی ئەوە‌یان هەیە لێدوانەكانی تڕەمپ دانوستانەكانی نێوان واشنتۆن و بەغدا لەبار بەرێت، كەچی شڕۆڤەكاری دیكە پێیان وایە ئەو پەیوەندییە ئاڵۆزكاوەی نێوان هەردوولا لەو دۆخە ناهەموارە دەربازی دەبێت.\nمایكل نایتس كە هاوڕێیەكی كاری دیاری پەیمانگای واشنتۆنە بۆ سیاسەتی ڕۆژهەڵاتی ناوەڕاست ووتی: "عێراقییەكان دەزانن بۆ بەزاندنی داعش چەند ساڵیكی دیكە پێویستە، بۆیە ئەوە دەزانن كە هاوبەشبەندی سەربازی ئەمریكی – عێراقی بەردەوام دەبێت".\nواسق هاشمی سەرۆكی كۆمەڵەی لێكۆڵینەوە ستراتیژییەكانی عێراقی كە دامەزراوەیەكی هزرییە لە بەغدای پایتەخت ووتی: "سەرباری هەموو لێدوانە گەرموگوڕەكان، بەڵام لێكدانەوەی من ئەوەیە كە ئەو چەلەحانێیە ناگاتە ڕادەی بەیەكدادان و بەرەنگاربوونەوە.\nوتیشی "ئێران سەركێشی ئەوە ناكات هێرش بكاتە سەر هێزەكانی ئەمریكا، ئەمریكاش نایەوێت گورزێك لە ئێران بوەشێنێت، چونكە هەردوولا پەی بەوە دەبەن كە ڕۆڵی عێراق هێوركردنەوەی دۆخەكە و پردی پەیوەندییەكانی نێوان ئەمریكا و ئێرانە".\nسەرچاوە: نیۆریۆك تایمز


فێستیڤاڵی نێودەوڵەتی فیلمی دهۆك ده‌ست پێ ده‌كات\n:: PM:04:07:08/09/2019 \nسبەی حەوتەمین فێستیڤاڵی دهۆک دەست پێ دەکات و به‌رێوبه‌ری هونه‌ری فێستیڤاڵه‌كه رای ده‌گه‌یه‌نێ، فێستیڤاڵه‌كه بۆ ماوه‌ی هه‌شت رۆژ به‌رده‌وام ده‌بێت و ژماره‌یه‌ك سینه‌ماكار و فیلم ساز و هونه‌رمه‌ندی هه‌رچوار پارچه‌ی كوردستان و جیهان به‌شداری تیادا ده‌كه‌ن.\nشه‌وكه‌ت ئه‌مین كوركی، به‌ڕێوه‌به‌ری هونه‌ری فێستیڤاڵی نێوده‌وڵه‌تی فیلمی دهۆك به "وشه"ی راگه‌یاند، سبه‌ی حه‌وته‌مین فیلمه فێستیڤاڵی نێوده‌وڵه‌تی دهۆك ده‌ست به كاره‌كانی ده‌كات و بۆ ماوه‌ی هه‌شت رۆژ به‌رده‌وام ده‌بێت.\nزیاتر روونی دەکاتەوە، به‌ڕێوه‌به‌رایه‌تی گشتی رۆشنبیری و هونه‌ری به هاوكاری به‌ڕێوه‌به‌رایه‌تی فێستیڤاڵی نێوده‌وڵه‌تی فیلمی دهۆك و چه‌ند سپۆنسه‌رێك ئه‌ركی به‌ڕێوه‌بردنی فێستیڤاڵه‌كه له‌ئه‌ستو ده‌گرن، له فێستیڤاڵه‌كه دا 112 فیلم له 75 وڵاتی جیهان به‌شداری ده‌كه‌ن.\nبه‌رێوه‌به‌ری هونه‌ری  فێستیڤاڵی نێوده‌وڵه‌تی فیلمی دهۆك روونی كرده‌وه، زورترین فیلمی عه‌ره‌بی به‌شدارییان لە فێستیڤاڵەکەدا كردووه و سبه‌ی سه‌عات پێنجی ئێواره له هۆڵی كۆنفرانسه‌كانی زانكۆی دهۆك ده‌ست ده‌كرێت بە دانانی فه‌رشی سوور بۆ ئەو هونه‌رمه‌ندان و سینەماکار و فیلمسازانەی كه به‌شدارییان كردووه، هه‌روه‌ها دواتر فێستیڤاڵه‌كه به فیلمی "كامیون" كه له‌لایه‌ن ده‌رهێنه‌ری ڕۆژهه‌ڵاتی كوردستان كامبوزیا پارتوڤ به‌رهه‌مهێنڕاوه به دیاریكراوی سه‌عات 7:300 له هۆڵی كونفرانسه‌كه ده‌ست به کارەکانی دەکات و رۆژانه له سێ هۆڵی شاری دهۆك فیلمه‌كان نمایش ده‌كرێن.\n"نزیكه‌ی هه‌زار فیلم به‌شداری له فێستیڤاڵه‌كه كردووه، به‌ڵام ته‌نیا كێبركێ له‌سه‌ر 112 فیلم ده‌بێت، 50 فیلمی كوردین، ئه‌وانی تر له وڵاته عه‌ره‌بی و بیانییه‌كان به‌شدارییان كردووه، به‌شێك له‌و فیلمانە ده‌گه‌ڕێنه‌وه بۆ ساڵی په‌نجاكان، له‌و فیلمانه كێبركێ خه‌ڵات ته‌نیا له‌سه‌ر 55 فیلم ده‌بێت" شه‌وكه‌ت ئەمین وای گۆت.


بەڵگە فیلمێک سەبارەت بە\nشاخەوانی بلیمەتی کورد "محەمەد ئەوراز" سازدەکرێ.\nبەڵگە فیلمی "دوایین هەنگاو بەرەو ئاسمان" سەبارەت بە کەسایەتی و شانازییەکانی شاخەوانی کورد ڕەوانشاد "محەمەد ئەوراز" کە بەسەر لووتکەی بەرزیی شاخی ئێڤێرێستدا سەرکەوت، لە دەرهێنانی سینەماکاری کورد "ئیبڕاهیم سەعیدی" لە ڕێکخراوەی فیلمسازی "لاوان فیلم" ساز دەکرێ.\n"ئیبڕاهیم سەعیدی" کە بە بەرهەمە بەڵگە فیلم و چیرۆکییەکانی خۆی لەوانە: فیلمی سینەمایی "ماندوو" و بەڵگە فیلمی "دایکانی من" سەبارەت بە کۆمەڵکوژی ئەنفال لە فێستیڤاڵە گرینگە نێودەوڵەتییەکان لە ئاستی جیهاندا بەشدارییەکی سەرکەوتوانەی کردووە و هەروەها چەندین خەڵاتی گرینگیشی بەدەستهێناوە؛ لە نوێترین بەڵگە فیلمی خۆیدا، تەرکیزی خستۆتە سەر ڕەوانشاد "محەمەد ئەوراز" ئەفسانەی شاخەوانی کوردستان و ئێران و ئەو کەسەی کە بەسەر لووتکەی "ئێڤێرێست" وه‌ک بەرزترین شاخی جیهان و هەروەها شاخە بەرزەکانی دیکەی دنیادا بە بێ کەڵک وەرگرتن لە گازی ئۆکسیژێن سەرکەوت و ناوی خۆی بۆ هەتا هەتایە لە مێژوودا تۆمار کرد.\nسەعیدی لە بەڵگە فیلمی "دوایین هەنگاو بەرەو ئاسمان"دا بە تایبەت باسی ژیان، کەسایەتی و شانازییە وەرزشییەکانی ئەم پاڵەوانە نەتەوەییەی شاخەوانی کوردستان و ئێران دەکا.\nلەم بەرهەمە هونەرییەدا هەوڵدەدرێت تا لایەنە جۆراوجۆرەکانی ئەم ڕەمزەی شاخەوانی جیهان و هەروەها قۆناغەکان و تایبەتمەندییە بێوێنە و پیشەییەکانی ئەم شاخەوانە بەرجەستە بکرێ و شیکاریی لەسەر بکرێ و بە جوانی و بە وردیی بۆ بینەر بخرێتەڕوو.\nئەم بەڵگە فیلمە، ئێستا لە قۆناغی توێژینەوە و لێکۆڵینەوە دایە، هەر بەم بۆنەیەوە دوا لەو کەسانە دەکرێت کە دەتوانن بە باشتر کردنی ئەم بەرهەمە لە لایەنە جۆراجۆرەکاندا، لەوانە؛ بە ناردنی فیلم، وێنە، بیرەوەریی یا خود هەر بابەتێکی دیکە لەم بارەیەوە یارمەتیمان بدەن و ئێمە بە گەرمی دەستیی ئەو کەسانە دەگوشین کە یارمەتیمان دەدەن و سپاسی تایبەتیان دەکەین. هیوادارین کە بە هاوکاریی ئێوە بتوانین فیلمێکی شایستە و شیاو لەسەر ڕەوانشاد "محەمەد ئەوراز" و پێگەی شانازییەکانی پاڵەوانانەی ئەم شاخەوانە بیرمەندە لە ئاستی نەتەوەیی و نێونەتەوەییدا ساز بکەین.\nداوا لە هەموو ئەو کەسانە دەکرێت کە فیلم، وێنە و یا هەر بیرەوەرییەکیان لە شادڕەوان "محەمەد ئەوراز" هەیە؛ لە ڕێگای ئیمەیلی Lavanfilm1344@gmail.com و ژمارە تەلەفوونی مۆبایلی ٠٠٩٨٩١٤٣٤٢١١٤٠ پەیوەندیی بە گرووپی دەرھێنان و ستافی بەڵگە فیلمی "دوایین ھەنگاو بەرەو ئاسمان" بکەن.\nڕەوانشاد "محەمەد ئەوراز" لە ڕۆژی ٢٦ی خەرمانانی ساڵی ١٣٤٨ی ھەتاوی ڕێکەوتی ١٧ی سێپتەمبەری ساڵی ١٩٦٩ لە شاری نەغەدە لە رۆژھەڵاتی کوردستان لە دایک بووە و لە ڕۆژی ٢٦ی گەلاوێژی ساڵی ١٣٨٢ی ھەتاوی ڕێکەوتی ١٧ی ئۆگۆستی ساڵی ٢٠٠٣ لە کاتی سەرکەوتن بەسەر لووتکەی "گاشێربرۆمی ١" لە وڵاتی پاکیستان بە ھاوڕێیەتی لەگەڵ شاخەوانی ھەرمانی کورد ڕەوانشاد "موقبیل ھونەرپەژووە" لە نزیکەکانی لووتکە و بە ھۆی داڕمانی بەھمەن، بە توندی بریندار بوو و بە ھەوڵی ھەڤاڵانی شاخەوانی خۆی گەیێندرایە نەخۆشخانەی "شیفا" لە شاری ئیسلام ئاباد و دوای ٢٠ ڕۆژ ململانێ لەگەڵ مەرگ، بەداخەوە ڕۆژی ١٦ی خەرمانانی ساڵی ١٣٨٢ی ھەتاوی ڕێکەوتی ٧ی سێپتەمبەری ساڵی ٢٠٠٣ ماڵئاوایی لە ژیان و ھەوادارانی کرد.\nئەوراز لە ماوەی ژیانی کورتی شاخەوانی خۆیدا شانازییەکی زۆریی بۆ کۆمەڵگای وەرزشی و لقی شاخەوانی کوردستان و ئێران بەدەستھێنا، کە بریتین لە: سەرکەوتن بەسەر لووتکەی "راکاپۆشی" بە بەرزایی ٧٧٨٨ مەتر لە وڵاتی پاکیستان لە ساڵی ١٩٩٨، سەرکەوتن بەسەر لووتکەی "ئێڤێرێست" بە بەرزایی ٨٨٤٩ مەتر، بەرزترین شاخی جیھان، ھیمالیا لە وڵاتی نیپال لە ساڵی ١٩٩٨، سەرکەوتن بەسەر لووتکەی "چو وایۆ" بە بەرزایی ٨٢٠١ مەتر، شەشەمین لووتکەی بەرزیی جیھان، ھیمالیای تەبەت، بە بێ کەڵک وەرگرتن لە گازی ئۆکسیژێن لە ساڵی ٢٠٠٠، سەرکەوتن بەسەر لووتکەی "شیشاپانگما" بە بەرزایی ٨٠٣٦ مەتر، سێزدەیەمین شاخی بڵیندیی دنیا، ھیمالیای تەبەت، بە بێ کەڵک وەرگرتن لە گازی ئۆکسیژێن لە ساڵی ٢٠٠٠، سەرکەوتن بەسەر لووتکەی "ماکالۆ" بە بەرزایی ٨٤٦٣ مەتر، پێنجەمین شاخی بەرزیی جیھان، ھیمالیای تەبەت، بە بێ کەڵک وەرگرتن لە گازی ئۆکسیژێن لە ساڵی ٢٠٠١، سەرکەوتن بەسەر لووتکەی "ئاڕاڕت" بە بەرزایی ٥١٦٥ مەتر لە تورکیا لە ساڵی ٢٠٠١، سەرکەوتن بەسەر لووتکەی "لوتسێ" بە بەرزایی ٨٥١١ مەتر، چوارەمین شاخی بەرزیی جیھان، ھیمالیای تەبەت، بە بێ کەڵک وەرگرتن لە گازی ئۆکسیژێن لە ساڵی ٢٠٠١، چوونە سەرەوە تاکوو بەرزایی ٧٩٠٠ مەتر بۆ لووتکەی "گاشێربرۆمی ١" بە بەرزایی ٨٠٦٤ مەتر، یازدەیەمین شاخی بەرزیی جیھان، ھیمالیای پاکیستان لە ساڵی ٢٠٠٣ و ...\nشانازییەکانی دیکەی ئەم شاخەوانە کوردە بریتین لە: یەکەمین کەسی موسوڵمان کە توانی بچێتە سەر لووتکەی "ئێڤێرێست" لە ساڵی ١٩٨٨، وەرگرتنی بڕوانامەی ڕاھێنانی پلە یەک لە فیدڕاسیۆنی شاخەوانی ئێران لە ساڵی ١٩٩٩، بەشداریی لە خولی نێودەوڵەتی سەرکەوتن بەسەر ڕێگا دژوارەکاندا لە وڵاتی فەڕەنسا لە ساڵی ١٩٩٩، بەشداریی لە خولی نێودەوڵەتی ڕێبەرایەتی گرووپی شاخەوانی، لە وڵاتی فەڕەنسا لە ساڵی ١٩٩٩، پیاویی ساڵی شاخەوانی ئێران لە ٢٠٠١ و ھەروەھا پیاویی ساڵی شاخەوانی ئێران لە ٢٠٠٢.\nسینەماکاری مەھابادی "ئیبڕاھیم سەعیدی" بەڕێوەبەریی ڕێکخراوەی فیلمسازی "لاوان فیلمی موکریان"، دەرچووی کارناسی سینەما لە لقی مۆنتاژە لە کۆلێژی سینەما تەئاتری زانکۆی ھونەری تاران کە زیاتر لە ٣٥ ساڵە لە بوارە جۆراوجۆرەکانی سینەمادا سەرقاڵی چالاکییە و لە درێژایی ئەم ساڵانەدا مۆنتاژ و وێنەگرتنی زیاتر لە ١٥٠ کورتە فیلم و فیلمی بڵیند، بەڵگە فیلم و ھەروەھا فیلمی چیرۆکی لە ئەستۆدا بووە.\nلاپەڕەی فەرمی ڕێکخراوەی فیلمسازی "لاوان فیلمی موکریان" لە ئینستاگڕام:\nلاپەڕەی فەرمی "ئیبڕاهیم سەعیدی" لە ئینستاگڕام:\nبەڕێوەبەرایەتیی راگەیاندنی گشتیی بەڵگە فیلمی "دوایین هەنگاو بەرەو ئاسمان"


پارێزگاری هەولێر داوای رونکردنەوە لە کونسوڵی تورکیا دەکات – سنور میدیا\nپارێزگاری هەولێر داوای رونکردنەوە لە کونسوڵی تورکیا دەکات\nپارێزگای هەولێر رونکردنەوەیەکی لەبارەی هێرشکردنە سەر خێزانێک لە تورکیا بڵاوکردەوە و رایگەیاند، داوا دەکەن لەزوترین کاتدا په‌ڕاوی لێکۆڵینەوە بۆ ئەم بابەتە بکرێته‌وه و لەڕێگەی یاساوە هۆکاری ئەو پەلاماردان و هێرشکردنە نامرۆڤانەیە بۆ سەر ئەو خێزانە یەکلابکرێتەوە و پەلاماردەر و تاوانباران بەسزای توندی یاسایی خۆیان بگەیەنن.\nپارێزگای هەولێر ئەمڕۆ هەینی لەراگەیەندراوێکدا بڵاویکردەوە، “دوای بڵاوبونەوەی گرتە فیدیۆییەک کە تێیدا خێزانێکی شاری هەولێر، لەلایەن چەند کەسێکەوە لەوڵاتی تورکیا و لەنێوان هەردو شاری (مێرسین و ئەدەنا) بەشێوەیەکی زۆر نامرۆڤانە هێرشیان دەکرێتەسەر و لێیان دەدرێت، ئومێد خۆشناو، پارێزگاری هەولێر، پەیوەندی بەو خێزانە و کەس و کاریانکرد و دڵنیایکردنەوە کە لەگەڵ لایەنە فەرمییەکان لەسەر هێڵدەبێت بۆ دەستگیرکردنی تاونباران و بەسزاگەیاندنیان”.\nبەپێی راگەیەنراوەکە، ئومێد خۆشناو بە ئەندامانی خێزانەکەی راگەیاندوە، “ئێوە کەس و کاری ئێمەن و له‌هه‌ر شوێن و جێگه‌یه‌ك بێت کردەوەی لەمجۆرە بەرامبەر بەهاوشاریانی خۆمان قبوڵناکەین و بەتوندی سەرکۆنەی دەکەین”، پاشان لەبارەی ئەو کەیسەوە پارێزگاری هه‌ولێر، پەیوەندی بە بەرپرسی فەرمانگەی پەیوەندییەکانی دەرەوەی حکومەتی هەرێمی کوردستان و کونسڵی گشتیی وڵاتی تورکیا لەهەولێر کرد و چەند داواکاریەکی ئاڕاستە کردون.\nهەر بەپێی راگەیەندراوەکە، پارێزگاری هەولێر داوای کردوە، “لەزوترین کاتدا په‌ڕاوی لێکۆڵینەوە بۆ ئەم بابەتە بکرێته‌وه و لەڕێگەی یاساوە هۆکاری ئەو پەلاماردان و هێرشکردنە نامرۆڤانەیە بۆ سەر ئەو خێزانە یەکلابکرێتەوە و پەلاماردەر و تاوانباران بەسزای توندی یاسایی خۆیان بگەێنن”.\nهاوکات داوای لەکونسڵخانەی گشتیی وڵاتی تورکیا لە هەولێر کراوە، بەفەرمی بۆ ڕایی گشتی ڕونکردنەوە بدات و هۆکاری پەلاماردان و هێرشکردنە سەر هاوڵاتییانی ئێمە لەوڵاتەکەیان ڕونبکاتەوە.\nپارێزگاری هەولێر راشیگەیاندوە، “بەهەموشێوەیەک کاری لەمجۆرە لەژێر هەر پاساوێک و بڕوبیانیویەک بێت لەلای ئێمە قەبوڵکراو نییە و کارێکی نادروستە و بەتوندترین شێوە سەرکۆنەی دەکەین، قەبوڵیشمان نییە لەهیچ شوێنێک هاوشاریانی ئێمە بێڕێزیان بەرابەمبەر ئەنجامبدرێت”.\nلە پارێزگای مێرسینی تورکیا ژمارەیەک هاوڵاتی تورک هێرشیان کردە سەر خێزانێکی کوردی خەڵکی هەولێر و دوای سوکایەتیپێکردن بەردبارانیان کرد و یەکێک لە ئەندامانی خێزانەکە بە سەختی برینداربو و رەوانەی نەخۆشخانە کرا.\nبەپێی گرتەیەکی ڤیدیۆیی کە لەلایەن هاوڵاتییەکەوە لە شارۆچکەی ئاناموری پارێزگای مێرسینی تورکیا تۆمارکراوە، ئەندامانی خێزانێکی کورد لەسەر شەقامێک دەردەکەوێت کە پیاوێک لەهۆش خۆی چوە و هاوسەرەکەی بەدەم گریانەوە داوای هاوکاری فریاگوزاری دەکات، چەند ئەندامێکی دیکەی خێزانەکەش دەگرین.


ديدارێكى بازرگانى له نێوان ژوورى بازرگانى هه‌ولێر و ژوورى بازرگانى هه‌كارى سازكرا - ژووری بازرگانی و پیشه‌سازی هه‌ولێر\nتۆ لێرەیت: ErbilChamberهه‌واڵ ديدارێكى بازرگانى له نێوان ژوورى بازرگانى هه‌ولێر و ژوورى بازرگانى هه‌كارى سازكرا\nبڵاوكراوه‌ته‌وه له هه‌واڵ چوار شەممە, 10 تشرینی دووەم 2021 10:24\nرۆژى 10/11/2021 د. دارا جه‌ليل خه‌يات سه‌رۆكى ژوور به ئاماده‌بوونى ئيبراهيم محه‌ممه‌د كانه‌بى و سۆران ئه‌بوبه‌كر جێگرانى سه‌رۆكى ژوور، فيدائه‌ددين محه‌ممه‌د ئه‌مين عه‌باس، عه‌بدولكه‌ريم مسته‌فا و كه‌مال عه‌زيز ئه‌ندامانى ئه‌نجومه‌نى كارگێڕى ژوور پێشوازييان كرد له شاندێكى ژوورى بازرگانى شارى هه‌كارى و بازرگانانى ئه‌و شاره به سه‌رۆكايه‌تى سه‌رڤه‌ت تاش سه‌رۆكى ژوورى بازرگانى هه‌كارى.\nله‌م ديداره‌دا رۆشنايى خرايه سه‌ر په‌ره‌پێدانى په‌يوه‌ندييه بازرگانييه‌كانى نێوان شارى هه‌كارى و هه‌رێمى كوردستان، چۆنيه‌تى ناساندنى ئه‌و به‌رهه‌مانه‌ى كه‌له شارى هه‌كارى به‌رهه‌م دێن.\nهه‌ر له ديداره‌كه‌دا باس له گرنگى كردنه‌وه‌ى ده‌رگايه‌كى سنوورى له نێوان هه‌رێمى كوردستان و شارى هه‌كارى كرا، كه ده‌مێكه كارى له‌سه‌ر ده‌كرێت.\nسه‌رۆكى ژوور وتى: هه‌رێمى كوردستان و شارى هه‌كارى له رووى جوگرافى و كلتوورى يه‌وه زۆر نزيكين، به‌ڵام له رووى بازرگانيه‌وه به‌راورد به ناوچه‌كانى ترى توركيا لاوازه.\nد. دارا رايگه‌ياند: ئاماده‌كارى بۆ كردنه‌وه‌ى ده‌رگايه‌كى سنوورى له نێوان هه‌رێمى كوردستان و شارى هه‌كارى و ئاڵوگۆڕى شانى بازرگانى له نێوانمان هۆكارێكى گرنگن بۆ زياتركردنى په‌يوه‌ندييه بازرگانييه‌كان.\nسه‌رۆكى ژوور ئه‌وه‌شى خسته روو به كردنه‌وه‌ى ئه‌م ده‌رگايه پاڵه‌په‌ستۆ له‌سه‌ر ده‌روازه‌ى سنوورى ئيبراهيم خه‌ليل كه‌م ده‌بێته‌وه هه‌ميش ئاڵوگۆڕه بازرگانييه‌كانى نێوان توركيا و هه‌رێمى كوردستان زياتر په‌ره ده‌سێنێت، ئێمه‌ش پاڵپشت و هاوكارين.\nسه‌رۆكى ژوور هيواشى خواست وه‌به‌رهێنه‌ران و خاوه‌ن كۆمپانياكانى شارى هه‌كارى هه‌وڵ بده‌ن كارگه له هه‌رێمى كوردستان دابمه‌زرێنن، وه‌به‌رهێنان بكه‌ن كه ئاسانكارييه‌كى ته‌واو هه‌يه، با په‌ره‌پێدانى بازرگانييه‌كانمان ته‌نها هه‌نارده‌كردن و هاورده نبێت.\nئه‌م بابه‌ته 44 جار خوێندراوه‌ته‌وه\nبابه‌تی تر له‌هه‌مان به‌ش: « سەرۆکی ژوور پێشوازی لە یاریدەدەری وەزیری دەرەوەی ئێران دەکات باڵيۆزى پاكستان له عێراق سه‌ردانى ژوور ده‌كات »


یادو وەفایەک ….خالید خاکی – کورد شانۆ | Kurd Shano\nیادو وەفایەک ….خالید خاکی\nیادو وەفایەک .\nساڵی 1336 هه‌تاوی له گوندی (دایه سڵێمان) هه‌ڵکه‌وتوو له‌سه‌ر چۆمی ئایه‌نان له ناوچه‌ی ساحێب له‌دایک بوه خوێندنی سه‌ره‌تای و ناوه‌ندی ودواناوه‌ندی هه‌رله‌شاری سه‌قز ته‌واو کردوه له‌زانکۆی په‌یام نووری سه‌قزیش بڕوانامه‌ی لیسانسی ئه‌ده‌بیاتی فارسی له‌م دواییانه‌دا وه‌رگرتوه ، کاک خالید خاکی پێشتر مووچه‌خۆری ئیداره‌ی موخابراتی شاری سه‌قز بوو که له ساڵی 1362 هه‌تاویدا له‌سه‌رکار وه‌لانراو\n18 مانگ زیندان بوونیش به‌شێک له ژیانی تۆمار ئه‌کات ،\nئه‌م نووسه‌ره‌ی شاری سه‌قز  هه‌ر له‌سه‌رده‌می قوتابخانه‌وه هۆگری هونه‌ر به‌تایبه‌ت هونه‌ری شانۆ بوه و پێش ئه‌وه‌ی وه‌ک نووسه‌رێک بیناسین گه‌لێک چالاکی له بواری هونه‌ری شانۆدا بوه که ئه‌ندامێکی کارامه‌ی ته‌نیا گروپی شانۆی ئه‌وساڵانه‌ی شانۆی شاری سه‌قز له ده‌یه‌کانی 50 و 60 دا بوه له گه‌لێک له شانۆکانی گرووپی شانۆی شاردا له ساڵۆنی شاره‌داری ئه‌وکات ده‌وری گێڕاوه‌و شاره‌زای زۆربه‌ی شانۆنامه‌کانی شانۆنووسانی ئێرانی وه‌ک\n(به‌یزایی) …. هتد بوه\n که به‌شداری له شانۆی (شه‌هیدی دو وه‌م) یه‌کێک له کاره به‌تواناکانیه‌تیو\nله ناوخه‌ڵکی ئه‌وکات دا ره‌نگدانه‌وه‌ی به‌رچاوی بوه .\nله بواری نووسینیش دا قه‌ڵه‌مێکی به بڕشت وبه‌توانا بوه و یه‌کێک له هونه‌روتکنیکه‌کانی کاک خالید ئه‌ویه له نووسینیدا سه‌ره‌ڕای ئه‌وه‌ی که ئاگه‌داری زۆربه‌ی روانگه‌و بۆچوونه‌کانی نووسه‌رانی جیهان وده‌وروبه‌ری خۆیه‌تی هه‌میشه هه‌وڵی ئه‌وه‌ی داوه خوێنه‌ری خۆی له فه‌زاومه‌کانی به‌رده‌ستی خۆیه‌وه ده‌رگیری نووسراوه‌که‌ی بکات\nله کتێبی (ئایه‌ره ئایه‌ره) ئه‌و ده‌سه‌ڵات وتواناییه‌ی به‌ته‌واوی خۆ ئه‌نوێنێت و له‌راستیدا نوت هه‌ڵگرتنێکی هونه‌ریانه‌یه له کاروگوزه‌رانی خه‌ڵک به‌گشتی و خه‌ڵکی ناوچه‌ی خۆی به‌تاتبه‌تی به شێوه‌یه‌ک ته‌نانه‌ت باخچه‌وانه‌کانیش له روانگه‌ی قه‌ڵه‌می خالێد خاکێ یه‌وه ون نه‌بوه هه‌تا بگا به ره‌نج ومه‌ینه‌ته‌کانی دووخانیاتیه‌کان و ئاوکێشی\n(خا مریه‌می ئاوکێش)\nیان له جێگایه‌کی تر دا ده‌ڵێ ” ئاخر کام مناڵ شک ئه‌به‌ن که پاش کاره‌ساتی له ، ئه‌شا ئه‌و چۆله‌که‌و غه‌ڵتانی خوێن بوونی ناوگه‌ڵی بۆ ڕایه‌کی تر بڕوای به گه‌وره‌کردبێ ؟!\n” ئه‌م قه‌ڵه‌مه مه‌نگه‌ی شاری سه‌قز که‌متر قه‌ره‌ی کۆڕوکۆبوونه‌وه قه‌ره‌باڵغه‌کان ئه‌که‌وێت سه‌ره‌ڕای ئه‌وه‌یش له‌فستیواڵی گه‌لاوێژدا پله‌ی وه‌ده‌ست هێناوه‌و خه‌ڵاتی وه‌رگرتوه له فستیواڵی ساڵانه‌ی چیرۆکی شاری بانه‌یشدا پله‌ی وه‌ده‌ست هێناوه‌و خه‌ڵاتیش کراوه .\nچیرۆکی (جه‌مامی چه‌مجه‌مینۆک) یه‌کێک له‌وچیرۆکانه‌یه تی که ئاوا ده‌ڵێت :\n” ئه‌ز کاری پیرێژنان نازانم” هاوڕێکه‌م ده‌ستی دایه شووشه سێ سووچه‌که‌ی وپێکه‌که‌می لێواو لێو کرد به ئه‌سپایی ده‌ستم بۆ درێژکرده‌وه پێش ئه‌وه‌ی په‌نجه‌م بگاته گه‌ردنی پێک ، زه‌رده‌خه‌نه‌ی ئاگرئاوینێو پێک به وریشه‌ی خۆ به‌رقی تێگرتم ، موچڕکه‌یه‌ک هات به‌له‌شمدا، راچڵه‌کام ودیتم ته‌م ومژێکی چڕ ئابڵۆقه‌ی داوین وله‌به‌رده‌ممانا چارشێو به‌سه‌رێک روواوه…\n– بریابتزانیبا ، وه‌کا چلۆن کاروئاکاری خشڵ و زێوت زانی ورووبار له‌نجه‌ی یاقووتی گه‌شی کڕکه‌وتووی سنووری خوا روژووری له‌ش ، هۆره‌ی یه‌ک ان له سه‌دانت هۆنیه‌وه .\n– بریا.. : شانت کش وماته ! چارشێو له ده‌ستی خزاوهه‌ستی به‌سه‌رمایه‌کی سی ته‌زێن کرد ، دوودڵییه‌کی گه‌لێ نامۆ ئاوقه‌ی بوو ، په‌شۆکاو بۆ ماوه‌ی چاولێک نانێکی له چاوی هاوڕێیدا سه‌دان خایه‌ن ، نه‌یزانی چ بککات .\nهه‌ستی کرد گشت ده‌ماره‌کانی له‌شی باڵی فڕینیان لێڕواوه و له‌ده‌روونه‌وه ره‌ق وبوغزێکی په‌نگ خواردوو ، وره و توانی بن که‌ن ئه‌کات .\nوتیان : شان وباهۆت بڕبکات وبگه‌یته دووره‌ئاوی زه‌ریای مێژوو ، به‌چارشێوی سه‌ریه‌وه له پێش چاوتا ، له ره‌وه‌زه‌وه سه‌رده‌که‌وی و وه‌کا مه‌ستی نه‌شه‌ی چریکه‌ی قوڵنگ وسروه‌ی سه‌مای گیا ، سووک وسۆڵ مینا ناسکه ئاسک هه‌ڵده‌گه‌ڕێ وهزروبیرت وه‌دووی خۆی ده‌خاو ده‌تبا.\nهه‌ست به بوونی که‌مان ژه‌نێکی نادیار ئه‌که‌م .\nهاوشانی نه‌رمه واڵسی ته‌م ومژ ، ده‌نگی پڕ ژه‌نگی گۆرانیبێژ خۆ ئه‌له‌نگێنێ :\nنایسیز زێ لایف … نایسیز..نای . چارشێو به‌سه‌ر گه‌لێ نه‌رم ئاوڕ ئه‌داته‌وه و له درزچارشێویه‌وه باڵای وه‌ده‌ر ئه‌خات واکازیوه‌یش چنگی له پشتی شه‌و خشاوه و خوێنی پشتی پڕ به‌ته‌شتی ساراو ده‌شتی کاکی به‌کاکی و… بۆ ناخی خۆ شۆڕ بوه‌وه‌و پڕ به‌دڵ تریقیایه‌وه ، به نیلی چاوه‌ڕوانییه هاوڕێکه‌ی و له چاوه به قووڵا چووه‌کانی هاوڕێکه یدا ، سیمای گرژ وسینگی له‌م ئه‌کوتا ، ئۆخژنێک ئاڵا به‌له‌شیا و گه‌شایه‌وه وه‌بزه‌یه‌ک له‌سه‌ر لێوه وشک هه‌ڵاتووه‌کانی ڕوا.\nهاوڕێکه‌ی که‌وته خۆ وبه‌په‌له له سووچێکی ده‌واره‌که‌ی هه‌ڵیدایه‌وه به ترسه‌وه ملی کێشا، پاشان روانییه ئه‌م و به‌له‌ز دزه کڕنۆشێکی برد.\n+ وه‌زیره‌که‌ت چوو : : هه‌رپیاده‌یه‌کم وه‌زیرێکه ! چارشێو بووه‌ته ئاڵای ده‌ستی گه‌ون وبا ده‌یشه‌کێنێ ، قوڵینگ شینگێڕانه خۆی ناوه‌ته خوێن ومه‌نگ وبێ ده‌نگ ده‌گری وده‌ناڵێنێ ، به‌رد دڵڕه‌قی زه‌قی وه‌لا ناوه چه‌مه‌ری ده‌گێڕێ و شیرینی کڵۆڵی هه‌ش به‌سه‌ر، هێشتا نه‌گه‌یشتوه هه‌تا گۆنابڕنی و خۆبتلێنی و… جه‌سته‌ی بن چارشێو … وه‌کا بیشتوومه ئه‌ڵێن : له لایه‌ن فه‌رهاده‌وه دوولینگه کراو تۆ بڵێی وابێ و ئه‌مه هه‌ر حه‌زو خولیای خه‌ڵک نه بێت ؟ و پیرێژن و …. :\n( ئه‌ز کاری پیرێژنان نازانم !)\n– بریا بتزانیبا ، وه‌کا چلۆن زانیت عه‌شره‌ت عاشق وعه‌وداڵی عه‌گیده و شه‌وهه‌تا به‌یان به‌چڕینی به‌رزه حه‌یرانی بێ وچان ئه‌تلاوان و دڵت ئه‌دایه‌وه\n– بریا .. : شاش کش وماته .\n+ به‌ڕاستته؟!… دووچارشێو به‌سه‌ری ده‌وار جێهێشتوو ، وێڵی ساراوده‌شتی کاکی به‌کاکی و… ده‌واریه‌ل ون له چاو . دووچارشێو پێش که‌شی ساراو ده‌شت و با کراو . چه‌ناگه‌ز له‌ولا .. تره‌وه سه‌دان که‌سی سه‌ر سه‌پێنراو به‌دیتنیان فره شادوپڕتاو، شایی وشوکرو پاڕاننه‌وه‌و قاو.. شوکر بۆ خوا ، ره‌زاشا بێوه‌ی گه‌ڕانه‌وه . به‌ژنی ژێر چارشێو له‌درزی لادراوی دووزی وقاسپه‌ی که‌وی کۆتر کوژی یوزی و.. هاوڕێکه‌ی له‌دار درا و هاوڕێکه‌م ده‌سته‌و داوێنی شووشه، گلاو خوێن خۆڕه‌ی کردوبوه رووبار وزه‌ریا ، پێکه‌که‌م به‌ده‌سته‌وه ئاڵاو پێش له‌وه‌ی زووخاوه‌که‌ی هه‌ڵده‌م ، هێڵنجی ده‌روونم راماڵ ئه‌داو په‌رداخ ، شه‌راب وخوێن زووخاو په‌نا ئه‌داو پیرێژن !! سه‌یر سه‌رمه‌ستانه و سه‌ربه‌ستانه ، وڕ سه‌ما ده‌کا ..\n(ئه‌زکاری پیرێژنان نازانم)\nوته‌یه‌کی سمایل خانی شکاکه ، سمکۆ ئه‌وکتێبانه‌ی هه‌تا ئێسته چاپ وبڵاوی کردوونه‌ته‌وه یاخود ئاماده‌ی چاپن ئه‌مانه‌ن:\n1- (نه‌زه‌ری به کوردستان دیداری با شاعیران) 1356 هه‌تاوی\n2- (ئه‌فسانه) نووسینی نیما یوشیج .. وه‌رگێڕان .. 1380 هه‌تاوی\n3- (ئایه‌ره ئایه‌ره )………………………………1381 هه‌تاوی\n4- کۆمه‌ڵه چیرۆکێک ، ئاماده‌ی چاپ\n5- به‌شی دووهه‌می (ئایه‌ره ئایه‌ره) .. ئاماده‌ی چاپ\nکاک خالید خاکی ئێسته‌یش خۆشه‌ویستی زێدونیشتمانی لاولاوێکه له قه‌دوقامه‌تی ئاڵاوه هه‌ربۆیه سه‌ره‌ڕای نه بوونی کاروپیشه‌یه‌کی دیاری کراو هه‌رله شارودیار سه‌قزدا ده‌ژی\nسایت شارنیوز دوشنبه، ۱۶ام شهریور ۱۳۸۸-\n.کد خبر: – 4297\nزور به داخه وه کاک خالید ی خاکی روژی هەینی ٣ی خەرمانانی ١٣٩٦ی هەتاوی کۆچی دوایی کردووە.\nخالید خاکی، لە بواری هونەری شانۆ، نووسینی کورتەچیرۆک و وەرگێڕان، یەکێک لە کەسایەتییە ناودارەکانی کوردستانی ڕۆژهەڵاتە و تا ئێستا چەندین بەرهەمی پێشکەش بە پەرتووکخانەی کوردی کردووە.\nخالید خاکی، هەروەها سەرنووسەری گۆڤاری “ساکار” بووە کە لە ساڵی ١٣٩٦ی هەتاوییەوە بە یارمەتیی چاپەمەنیی گوتار، لە شاری سەقز دەستی بە وەشان کردبوو\nبه شیک له به رهه مه کانی کاک #خالید خاکی\nلە بواری هونەری شانو،\n1-شانۆنامەی «وانه» -نووسینی: ئۆژێن یۆنسکۆ\n2- شانۆنامەی«ژینی گالیله»-نوسه‌ر:بێڕتۆڵد بڕێشت\n3- شانۆنامەی«دایک» -نوسه‌ر:بێڕتۆڵد بڕێشت\n4-شانۆنامەی «هه‌ڵاوێرد و رێسا»-نووسه ر:بێرتۆڵد بڕێشت\n5- شانۆنامەی«ئه‌فسانه»- نووسینی:نیما یوشیج\n6- شانۆنامەی«رازه‌ی به‌ور»-نووسه ر:داریۆفۆ\n7 – شانۆنامەی «به‌فر له چله‌ی هاویندا»-نووسه ر: کۆوان هان- چینگ\n8- شانۆنامەی «مۆزارت و سالیری»نووسه ر:ئه‌لێکساندر پووشکین\n9- شانۆنامەی«ئاسکێ»- نووسینی:بارام به‌یزایی\n10- شانۆنامه ی «ته‌ڵحه‌ک و که‌سانی که»نووسه ر:بارام به‌یزایی\n11- شانۆنامه ی«هه‌ژدیهاک»نووسه ر:بارام به‌یزایی\n12- شانۆنامه ی«ئاڕه‌ش»نووسه ر:بارام به‌یزایی\n13- شانۆنامەی«بێ بنج»نوسه‌ر:خالید خاکی\n14- شانۆنامەی«په‌ژاره‌کانی خاتوو زین» : نوسه ر: خالید خاکی\n15 – شانۆنامه ی «ئازاره‌کانی کاکه مه‌م»: نوسه ر: خالید خاکی\n16- شانۆنامه ی«تاسه»-نووسینی: نه‌جیبه ئه‌حمه‌د-نووسینه‌وه‌ی:خالید خاکی\n17- شانۆنامه ی«میره‌که‌م»له‌سه‌ر بناخه‌ی میره بچکۆڵانه‌که، نووسینی ئانتووان دی سێنت ئێگزۆپڕی-نووسینی:خالید خاکی\n18- نمایشنامه«بحر عشق»-نویسنده:خالد خاکی\nیک دیدگاه در “یادو وەفایەک ….خالید خاکی”\nمارس 3, 2021 در 8:34 ق.ظ\nمطلب بسیار خوبی بود از مرحوم خالد خاکی .. سپاس از کوردشانو\nمطلب قبلییادو وەفایەک .شه‌هيدى شانۆكار نه‌وزاد مسته‌فا\nمطلب بعدییاد وگرامیداشت تکریم و تقدیر-پیر تئاتر کردستان⚫هوشنگ معتمدی\nژیاننامەی هونەرمەندو دەرهێنەری بەناوبانگی کورد حسَین میسری ساڵی 1977 كە بۆ خوێندنی كۆرسی شانۆیی دەچێتە میسرو لە گەڕانەوەی نازناوی میسری...


📅 09-08-2018 ℹ | 🏷 پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n📝 یەپەگە: لەعەفرین 6 سەرباز وچەتەی سوپای تورکیا کوژران 09-08-2018 | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست\nیەپەگە: لەعەفرین 6 سەرباز وچەتەی سوپای تورکیا کوژران 09-08-2018\nناوەندی ڕاگەیاندنی یەپەگەیەپەگە لە ڕاگەیەنراوێکدا ئاشکرای کرد کە شەڕڤانشەڕڤانانی یەپەگە و یەپەژەیەپەژە لە عەفرینعەفرین بەردەوام گورزی سەخت لە سەربازانی سوپای تورکیای داگیرکەروچەتەکانی دەوەشێنن. لە 3 چالاکیدا بە گشتی 6 سەرباز وچەتەی سوپای تورکیا کوژراون.\nلە ڕاگەیەنراوەکەی یەپەگەدا هاتووە:\nلە چوارچێوەی قۆناغی دوویەمینی بەرخۆدانی سەردەمدا هێزەکانمان چالاکییەکانیان لەدژی سوپای داگیرکەری تورکیا وچەتەکانی درێژەپێدەدەن. لە هەفتەی یەکەمی مانگی ئاب/گەلاوێژ، یەکینەکانی ئێمە لە سێ چالاکیدا سوپای داگیرکەری تورکیا وچەتەکانیان کردووەتە ئامانج. لەو چالاکییانەدا 6 سەرباز وچەتەی سوپای تورکیا کوژراون و 10 چەتەی دیکە بریندار بوون.\nلە ڕاگەیەنراوەکەی یەپەگەدا هاتووە، لە ڕێکەوتی 6ی ئاب/15ی گەلاوێژدا شەڕڤانان لە هەرێمەکانی نێوان گوندی کەباشین و بیرج حەیدەر ئۆتۆمبیلێکی سەربازی گروپە چەتەکانی فەیلەقی شامیان کردووەتە ئامانج. لە ئەنجامی ئەو چالاکییەدا چەتەیەک کوژرا.\nلە هەمان ڕۆژدا وشەڕڤانانی یەپەگە/یەپەژە نە نێوان ناوچەی عەفرین وجندرێس زرێپۆشێکی سوپای تورکیای داگیرکەریان تێکشکاند. لەو چالاکییەدا 2 سەربازی سوپای تورکیا کوژران و3چەتەی دیکە بریندار بوون.\nهەروەها یەکینەکانمان هێزەکانی سوپای داگیرکەری تورکیایان لە ناوەندی عەفرین کردە ئامانج. لەو چالاکییەدا 3 چەتە کوژران و7 چەتەی دیکە بریندار بوون.\nلە کۆتایی ڕاگەیەنراوەکەی یەپەگەدا هاتووە کە لە ڕێکەوتی 5 بۆ6ی ئاب/14بۆ15ی گەلاوێژدا، سوپای داگیرکەری تورکیا لە ناوچەکانی ڕاجۆ،بلبلێ وشیێ ئۆپەراسیۆنی سەربازییان ئەنجامدا کە بەبێ ئەنجام کۆتایی پێهات.\n➕ ئەم بابەتە لەلایەن: (هاوڕێ باخەوان)ەوە لە: Aug 9 2018 1:49PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Aug 9 2018 3:00PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Aug 9 2018 3:00PM باشترکراوە


ئەگەر کۆنتینھۆ چاوی لە ناسناوە تاکەکەسیەکان بێ لەبارسا خەیاڵی خاوە\nسەردار جەبار/ ڕۆژنامەنووس و شیکەرەوەی وەرزشی\nلەمێرکاتۆی ھاوینەوە مانشێتی ماڵپەڕ و پێگە وەرزشیەکانی جیھان تادێ بەھەواڵی گواستنەوەی فلیپ کۆنتینھۆی ناوەڕاستکاری ھەڵبژاردەی بەڕازیل و یانەی لێڤەرپوولی ئینگلیزی گەرمی بەخۆیەوە دەبینێت ،بەڵام پێدەچێت ئەم گواستنەوەیە لەئاست ئەو باس و خواسە گەرمەی میدیاکانی جیھان نەبێت .\nگومان لەلێھاتوویی و تێرتوانایی فلیپ کۆنتینھۆی بەڕازیلی ناکرێت ،پێم وایە خاڵێکی وەچەرخان دەبێت بۆ بلوگرانا ئەو ئاستە بەرزەی لەماوەکانی ڕابردوو ناوەڕاستکارەکەی سیلیساو بۆ ھەڵبژاردەی نیشتیمانی و یانەی لێڤەرپووڵی ئینگلیزی پێشکەشی کردووە گەواھیە بۆ پیاھەڵدانەکانم ، دەشێت بڵێین کۆنتینھۆ بۆشاییەکی گەورە لە پێکھاتەکەی ڤالڤێردی پڕ دەکاتەوە ، بگرە زۆربەی ئەستێرەکانی پێشووی تۆپی پێ بە شوێنگرەوەی ئەندریاس ئینێستای وێنەکەش وەسفی ئەکەن ، لەگەڵ ئەوانەشدا و بەتێڕوانینی خۆم لەم گرێبەستەی بارسا چەند سەرنجێکم بۆ گەڵاڵە بووە لەچەند خاڵێک چڕی دەکەمەوە .\nــ ئەو بڕە پارەیەی لەو گواستنەوەیە خەرجدەکرێت ،زیاترە لەوەی کۆنتینھۆ پێشکەشی ئەکات ،پێم وابێ سەروو ۱٥۰ ملیۆن یۆرۆیە .\nــ کارگێڕی یانە کەتەلۆنیەکە لەدەمێکدا یاریکەرە بەڕازیلیەکە دەگوازنەوە کەسوودێکی ئەوتۆی نابێ بەو پێیەی ناتوانێت لە چامپیۆنس لیگ خزمەتی بارسا بکات لەبەرئەوەی یاری بۆ لێڤەرپوول کردووە لەقۆناغی کۆمەڵەکان .\nــ بارسێلۆنا کاتێک کۆنتینھۆ دەگوازێتەوە کەتەنھا لە جامی شای ئیسپانیا و خولی ئەو ووڵاتە لێی سوودمەند دەبێت لەودەمەی لەخولی ئیسپانیا بەجیاوازیەکی زۆر لەپێش ڕکابەرەکانیەوەیەتی بەبڕوای زۆرێک لە چاودێران ناسناوەکەی یەکلایی کردۆتەوە کەواتە ئەم وەرزە ھاتنی فلیپ و بەھەدەردانی بڕێکی زۆر لەتاو بەدەستھێنانی تۆزێ زیادەڕۆیی تێدایە .\nــ دەتوانین بڵێین سوودی بێ پایەن دەگەیەنێت لەوەی کارگێڕی یانەکەی ھەرێمی کەتەلۆنیا چەند ساڵێک بەئاسوودەیی تێدەپەڕێنن بەھۆی ئەوەی شوێنگرەوەی ئینێستایان دەستکەوتووە و لەداھاتوودا پشکی گەورەی دەبێت لەبردنی بارسا بۆ سەر سەکۆی ناسناوەکان .\nــ ئەگەر کۆنتینھۆ چاوی لەبەدەستھێنانی خەڵاتە تاکەکەسییەکان بێ لەوەیان ھەڵەیە چوون چاک دەزانی تا مێسی لەیانەکەی کەتەلۆنیا یاریبکات لەدەمی دەستخستنی ناسناوەکان بۆ بارسێلۆنا بێ شک خەڵاتەکان کۆنتڕۆڵ دەکات ، ھەر ئەو فاکتەرەش وایکرد نەیماڕی ھاونیشتیمانی لەئیسپانیاوە کۆچ بەرەو فەڕەنسا بکات .\nـــ ھاتنی کۆنتینھۆ بۆ بارسا بێگومان وەکو یاریزانێکی پیشەگەر خەونی بووە ئەو درێسە بپۆشێت چوون یانەیەکی خاوەن مێژووە بەئاسانی دەچێتە سەر تەختی پاشایەتی خول و جامە بەھێزەکانی ئەوروپا و جیھان ،کەئەم ئارەزووی لە ڕێدز تێرنەئەبوو لەبەرئەوەی یانە ئینگلیزییەکە توانای بەدەستھێنانی پرێمەرلیگیشی نییە لەئێستەدا .\nئاشکرایە لەمێرکاتۆی ھاوینە کارگێڕی بارسا چەند جارێک ھەوڵی ڕفاندنی بەھرمەندەکەی سیلیساویان دێ ئەمما سەرکەوتوو نەبوون ، بەڵام لەمێرکاتۆیە خەریکە گرەوەکە لەبەرپرسانی ڕێدز دەبەنەوە بۆشاییەکی گەورەی بارسا بۆ لاوەی بەڕازیل پڕدەکەنەوە و چاوەڕوان دەکرێت ھەرزوو لەگەڵ بلوگرانا بدرەوشێتەوە ،ھەوادارانی بارساش بەتامەزرۆییەوە چاوەڕێی نمایشە ناوازەکانی فلیپ دەکەن لەسەر لاکێشەی سەوز .\n1/8/2018 4:59:38 PM


عەفرین وەک کانتۆنێکی رۆژئاواو کوردستانی، لەئێستادا لەنێو کێشمەکێشی سەربازی و سیاسیدا، لەبەرگێکی راستەقینەی جوامێری و جەسارەتدا خۆی دەنوێنێت.\nلەدوای رووداوە نەخوازراوەکانی باشوری کوردستان و پیلانە هەمەلایەنەکان، بۆ لەباربردنی ئەزمونی حکومرانی کورد، ئازارێک بەکوردان گەیشت. ئەمە بێ هودەیی و تا رادەیەک رەشبینی لەگۆڕەپانی سیاسی، لەئاستی ناوخۆیی و نێودەوڵەتی لێ کەوتەوە، کاڵبوونەوەی ئینتیماو رەخنە نێوخۆییەکانی تۆختر کرد. جارێکی تر دوژمن وەک دوژمنو، هەستی کورد وەک دۆستی چیاکان خوڵقایەوە، لەم ئان و ساتەدا، رۆژئاوا وەک قدوەیەکی کورد، وەک سەفی دووەمی هەڵمەت بردن، نەیهێشت ئاڵاکەی کورد بکەوێت و لێ نەگەڕا سونبلە نەتەوەییەکانی کورد، بەئاسانی تێک بشکێن.\nبەووزەی بێ شوماری رۆژئاوا، جارێکی تر فۆکەسی نەتەوەیی لەناو کورد سەریهەڵدایەوە. رۆژئاوا، بەعەفرین، مێژوویەکی تری بۆ کورد بونیادنا، کە لەقۆناغەکانی تری هەر کەوتنێکی کورد لەمێژوودا، لەپارچەیەک یاخود شۆرشێک کپ کرابوایە، ئەوا زەمەنێک کوردی بەبێ دەنگی دەهێشتەوە، تا شۆرشێکی تر، وەک کانیاوەکان لەشوێنێکی ترو بەشێوەیەکی تر هەڵدەقوڵا، بەڵام رۆژئاوا، کۆهاوکاری هیواکانی باشورو پارچەکانی تری کوردستانی کردو، بواری بەدوژمنەکانی کورد نەدا، لەسەر مێزی پیلانەکان، چایەک بەدیار ئەنجامی پیلانەکانیان بخۆنەوە.\nعەفرین، شارێک کە ٣٦٦ گوندو شارۆچکەی لەئامێز گرتووە. گوند، دەبێتە قەڵغان، خاک دەسوتێ، ژن بەرەنگار دەبێتەوەوداستان تۆماردەکات، پیاو وەک پیاو دەردەکەوێ، پیروپەککەوتەو مناڵەکان، رۆڵی خۆیان وەک مقاوەمەت و ئاوارەبوونی سەربەرزیدا دەبیننەوە. شەهیدەکان ماکی سەرکەوتن دەبن. هاونیشتیمانیان و هاو ئازارەکانی عەفرین، لەهەر کوێ بن، هاوسۆزو کۆمەک بەخش و پاڵپشت دەبن.\nرۆژئاوا دەیانەوێت لەزێدی باوک و باپیرانیان بمێننەوە، بەڵام لەکام گوتاری دوژمندا، داوای ژیانی مناڵانی عەفرین دەکەن؟ لە کوێدا، داوای یەکسانی و دادپەروەری دەکەن؟ لەکام لاپەڕەی مێژوودا، داوای مافەکانی مرۆڤ و دیموکراسی بۆ کورد دەکەن؟ بێگومان، لەکۆی هەموو لێدوانی بەرپرسانی تورک، وەک هەمیشە داوای خاپوورکردن و لەناوبردن و کوشتن و قەڵەمڕەوی و قورغکاری و پاوانخوازی و داگیرکردنیان کردوەو دەکەن.\nتا دێت دوژمن و هاو دوژمنەکان ناشیرینتر دەردەکەون، بەڵام رۆژئاواو عەفرین، جوانترو هەناسە بەخشتر دەبێت، خۆ گەر عەفرین بشکەوێت، ئەوا سۆزی نیشتیمان لەرۆژئاوا هەر بەنەمری دەمێنێتەوە، تا لەکانیاوێکی تردا، دەیان و سەدان شاری کوردی دەبن بەعەفرین و بۆ هەتا هەتایە بەسەربەرزی دەمێننەوە.\nبۆیە عەفرین سەرەتایەکی تری گەڕانەوەی ئینتیمایی بوونی نەتەوەیی و هەڵسانەوەی سەر لەنوێی نیشتیمان بوو، عەفرین، وەرچەرخانێکی تری مێژووی کوردە، تا ئەبەد بەمەزنی دەمێنێتەوە.


بەخێڵەكی كردنی تواناكان\nن: نزار عبدالستار\nو: دڵشاد شەفیق\nژان پۆل سارتەر لە سەردەمێك لە سەردەمەكان ئەستێرەیەكی هەڵكەوتەی فەرەنسابوو، ئەگەرچی كەسانێكی كەم هەبوون لە بەرهەمەكانی ئەو كەڵە نووسەرە دەگەیشتن، هەر هەمان بۆچوون لەسەر بلیمەتانی وەك ئەلبێرت ئەنشتێن و تۆماس ئەدیسۆن و پاپلۆ نیرۆدا هەبوون و هۆكارەكەشی ئەوە بوو هەمووكۆمەڵگە نرخی ئەو داهێنەرانەیان دەزانی و هاوكات دەزگاكانی دەوڵەت مەقام و پایەیەكی وایان پێدەدان تا خەڵك و دەوروبەر بە گشتی رێزیان لێبگرن.\nلە وڵاتانی ئێمەدا خاوەنی هیچ بیروهزرێكی رۆشن و پێگەیشتوو ناتوانێت هەڵكەوێت، مەگەر لە مامەڵەكردن و ئاكارەكانیدا جۆرێك لە كلۆجی خێڵەكیانە بەكار بهێنێت. تەنانەت بۆ گەیشتن بە عەقلیەتی مرۆڤە زیرەكەكان دەبێت لەرێگەی فلانەكەسی نزیكی یان لەرێگەی هۆزو بنەماڵەكەیەوە بناسرێت، تێكڕای دامودەزگاكانی دەوڵەت ناڕواننە تەواوی بەهای ئەو عەقڵە كراوانەی كە لە نیشتمانەكەدا هەن و گرفتی گەورەش لێرەدا نەبوونی توانای دۆزینەوەی تواناكانە لەلایەن زانكۆو دەزگا فێركاری و پەروەردەییەكانەوە كەدواجار هەر پڕۆسەیەكی زانستی یان كولتووری هیچ بەهاو كاریگەرییەكی نابێت چونكە هزرە فامستەو كراوەكان لە دەوروبەری خۆی كۆناكاتەوە. زۆرجار دەبینین دەزگاكانی دەوڵەت بۆ ئەوەی پڕۆسەیەكی جێبەجێكاری لە هەر بوارێكی ئەدەبی زانستی ئەدەبی و فیكری ئەنجامبدەن پێویستیان بە راوێژكاری زانستی و كولتوری دەبێت، بەڵام بەهۆی نەزانی دەزگاكەوە دەبینین پشت بە كۆمەڵە فەرمانبەر یان كارمەندێك دەبەستێت كە هیچ پێشمەرجییەكی سروشتییان تێدا نییە، جا هەر دەزگایەك ئەگەر ویستی كەسێكی پسپۆر بۆ بوارێك لەبوارەكان تەرخان بكات بێگومان لایەنەكان و خزمخزمێنەو پشك و چەندین مەسەلەی لایەلایی تر خۆ تێ هەڵدەقورتێنن كە لە ئاكامدا كاروانەكە بەلارێدا دەبات و دەبێتە هۆی شكستی پڕۆژەكان و هاوكات دەرگای گەندەڵی و نەگەیشتن و دواكەوتن بەسەر پشتا دەكاتەوە.\nغافڵبوونی دەوڵەت لەتوانای عەقڵی هاونیشتمانیانی و تێنەگەیشتنی دەزگا پەروەردەیی و فێركارییەكانمان لە راستی رۆشندیدەیی راستەقسنە سەرچاوەی گەورەی بەفەتارەتچوون و زەرەرمەندییەو هاوكات وەرەمی كوشندەی كارگێڕی دەوڵەتە، كە دەوڵەت زاناكان پەراوێز دەخات و نەزانەكان دەباتە پێشەوە سەریان دەخات ئیتر نسكۆ د‌ووای نسكۆ سەەرهەڵدەدات، گەندەڵی زۆرو ئینجا رووەو هەڵدێربوون بەرەو دواكەوتن و شكستخواردن دێت.\nئەركی سەرەكی جومگەكانی دەوڵەتە رێگە بە دەزگاكان بدات بەدوای عەقڵی هۆشمەند و زیرەكدا بگەڕێن و لێپێچینەوە لەگەڵ فەرمانبەرە خێڵەكییەكان بكات و لەسەر لاوازی تواناكانیان سزایان بدات و رێگە نەدات بەهۆی ئەو پلەو پۆستانەوە یاری بە چارەنووسی خەڵك و شكۆی رنیشتان بكات، چونكە بەركردنەوەی نەزانەكان و پەراوێزخستنی زاناكان دیارترینی نیشانەكانی تاریكپەرستییەو ئەگەر بڵاوبوەوە ئیتر بیر لە هیچ ئومێدێك مەكەرەوە.


پزیشكێكی خۆبەخش و تیمەكەی دەبنە قەڵغانی ڤایرۆسی كۆرۆنا لە گوندەكانی پارێزگای هەڵەبجە – تۆڕی میدیایی خەڵک\nحزبێكی توركمان دروشمی “كەركوك توركە و هەر بە توركیش دەمێنێتەوە” لەسەر دیواری بارەگاكەی دەنووسێت\n2020/04/02 - 7:30 PM\nپزیشكێكی خۆبەخش لەگەڵ یاریدەدەرێكی پزیشك و دوو شۆفێر و بەدەر لەكاری ڕۆژانەیان لە ڕێگەی ئەمبولانسێكەوە خۆبەخشانە لە گوندە دوورە دەستەكانی پارێزگای هەڵەبجە ڕێنمایی خۆپارێزی لە ڤایرۆسی كۆرۆنا دەدەنە هاووڵاتیان و دەرمانی نەخۆشیە درێَژخایەنەكانیش دەبەنە بەردەم ماڵی نەخۆشان، پزیشكە خۆبەخشەكە دەڵێت،” زۆر جار بە خورما و تووی وشك خۆمان تێر دەكەین”.\nدكتۆر باخان تاڵەبانی، پزیشكی خۆبەش لە پارێزگای هەڵەبجە بە ئاژانسی ئانادۆڵو–ی ڕاگەیاندووە ، ئێمە تیمە خۆبەخشەكەمان پێكهاتووە لە دوو شۆفێر، یاریدەدەرێكی پزیشكی بەناوی هونەر سەفەر و ئۆتۆمبێلێكی فریاكەوتنی خێرای پڕ لە دەرمانی نەخۆشییە درێژخایەنەكانمان پێیە و ڕۆژانە بەردەوام بە شەو و ڕۆژ سەردانی گوندەكان و ناوچەكانی سەربە پارێزگای هەڵەبجە دەكەین، چارەسەر دەدەنە ئەو كەسانەی نەخۆشیی درێژخایەن و نەخۆشی ساردیان هەیە و ناتوانن بچنە بنكە تەندروستییەكان، لەكاتێكدا زۆربەی نەخۆشخانە و كلینیكە راوێژكارییەكان داخراون.\nدەشڵێت،” ئێمە لەگەڵ تیمەكەم هەندێك جار هەیە ٤٨ كاتژمێر لەسەر یەك نەخەوتووین تەنها بۆ ئەوەی كە هەموو لایەك تەندروست بن، سنووری كاركردنی ئێمە پارێزگای هەڵەبجەیە، بەتەواوی گوندەكانیانەوە، رۆژانە دەرچوونمان دەبێت بۆ تەواوی گوندەكان، دوای ئەوەی بەپێی دوایین زانیاری رێكخراوی تەندروستیی جیهانی ڤایرۆسەكە تایبەتمەندی بڵاوبوونەوەی هەیە بە هەوادا، بۆیە هەندێك لەو كەسانەی كە نەخۆشی درێژخایەنیان هەیە، لەوان شەكرە و نەخۆشی دڵ و فشاری خوێن و هەندێك نەخۆشی دیكە، بۆیە بە باشمان زانی كە لە بری ئەوەی ئەوان سەردانی نەخۆشخانەكان بكەن و رووبەڕووی هەڕەشەی ڤایرۆسی كۆرۆنا ببنەوە، ئێمە لە رێگەی تیمێكی خۆبەخشەوە بچین دەرمان و پێداویستیە تایبەتیی تەندروستییان بۆ دابین بكەین”.\nڕاشیگەیاندووە، ناوبەناو لەكاتی گەیشتن بە گوندەكاندا لە ڕێی بڵندگۆی ئۆتۆمبێلی فریاكەوتنەكەیەوە ڕێنمایی دەدەنە هاووڵاتییان، كە بچنە ماڵەكانیانەوە، هاوكات لەڕێی بڵندگۆكەوە داوا دەكەین ، كە ئەوانەی نەخۆشی درێژخایەنی وەك شەكرە و فشاری خوێن و نەخۆشییەكانی دڵیان هەیە و پێوسیتیان بە چارەسەر و دەرمان هەیە، لەبەردەمی ماڵەكانیاندا ئامادەبن تاكو چارەسەریی پێویستیان بۆ بكرێت.\nدكتۆر باخان تاڵەبانی ، خەڵكی كەركوكە و هێشتا لە تەمەنی ٣٠ ساڵیدایە و خاوەن دوو منداڵە و لای نەنكیان لە سلێمانی دەمێننەوە، باسیلەوەشدەكات، هەندێكجار بە ٢٥ رۆژ كەسوكاری خۆی نابینێت ، كاتێكیش دەچێتەوە ماڵەوە، بەهۆی هیلاكییەوە دەخەوێت و هیچ كاتی نابێت بۆ ئەوەی لەگەڵ منداڵەكانیدا بەسەری ببات.\nئەوەشیخستۆتەڕوو، بە ئەستەمی دەزانێت بەهۆی بڵاوبوونەوەی ڤایرۆسەكەوە بتوانێت سەردانی منداڵەكانی بكات ، چونكە بۆ تەندروستی ئەوان دەبێت لەكاتی گەڕانەوەدا، خۆی ١٤ رۆژ كەرەنتینە بكات ئنجا دەیان بینێت، ئەویش بەهۆی كارەكەیەوە كە زیاتر بەركەوتەی لەگەڵ نەخۆش و نەخۆشخانەدا هەیە.\nئاشكراشیكردووە، ئێمە پێوستمان بە كەلوپەلی پزیشكی هەیە نەوەك دروستكردنی نەخۆشخانە، چونكە ئەگەر بێت و نەخۆشیەكە زۆر تەشەنە بكات، رەنگە هەموو نەخۆشێك لەنێو ماڵەكەی خۆیدا چارەسەریی وەربگرێت، نەخۆشخانەیەكی ١٨ قەڕەوێڵەیی ناتوانێت ئەو هەموو نەخۆشە لەخۆ بگرێت.\nئاماژەی بۆ ئەوەشكردووە، دابونەریتی خەڵكی ناوچەكە لەكاتی پێویستدا خورما و تووی وشك دەخۆن ، بۆ ئەوەی سیستەمی بەرگریی لەشیان بەرزبكەنەوە، هاوكات برسێتی بەرۆكیان نەگرێت ئەو كاتانەی بڕە پارەیەك لە پای نان خواردن وەردەگرین لە نەخۆشخانە، بۆمان نییە نانی نەخۆشخانە بخۆین، دواتر بەهۆی ئەوەی كە شوێنی نیشتەجێمان هەڵەبجە نییە، ئامادەكردنی خواردن ئەستمە، بۆیە زۆر جار بە خورما و تووی وشك خۆمان تێر دەكەین.\nقەڵغانی کۆرۆنا، چیرۆکی پزیشکێکی خۆبەخش\nچیرۆکی قارەمانەکانی تەندروستیی کە شەو رۆژ دەخەنە سەر یەک بۆ پاراستنی گیانی هاووڵاتییان لە زۆربەی وڵاتان هەمان چیرۆکە تەنها کاراکتەری چیرۆکەکان دەگۆڕێن.\nPosted by ئاژانسی ئانادۆڵو سۆرانی | Anadolu Agency on Thursday, April 2, 2020\nپارێزگای هەڵەبجەپزیشكخۆبەخشڤایرۆسی كۆرۆناكارمەندانی خۆبەخش\n2020/07/08 - 10:56 AM\nسكرتێری حزبی سۆسیالیست دیموكراتی كوردستان ڕایدەگەیەنێت، ئەوەی ئێستا لە ناوچەكە دەگوزەرێت، هاتنی سوپای توركی بۆ بەشێكی كوردستان، یان عیراق ڕەنگە شتێكی نوێ نەبێت بۆخۆی دێت و كەنار دەگرێت، دوو بابەتە یەكیان حكومەتی پێشووی عیراق لەگەڵ توركیا لە ساڵی 1984 ڕێكەوتنێكییان كردووە، ئەو ڕێكەوتنە توركیا نایەوێت پرس بە عیراق بكات واتە پێویست ناكات، پەڕلەمانی توركیا بڕیار دەدات سوپای توركیا بێتە ناو خاكی عیراقەوە چەندین كیلۆمەتر یان چەندێك خۆی بیەوێت بۆ نموونە هاتووە لە كونە ماسی داوە و خەڵكی كوشتووە و خەڵكی بریندار كردووە، ئەمە یەكێكییانە كە حكومەتی عیراقی ئەوە شانزە ساڵە نەیتوانی پەڕلەمان كۆببنەوە و ئەو ڕێكەوتنە هەڵبوەشێننەوە ئەمەش مانای وایە عیراق ئەو ڕێكەوتنەی پێخۆشە، بۆیە هەڵیان نەوەشاندووەتەوە، كوردیش بێدەنگ بووە لە بەغدا خۆ دەیانتوانی پەڕلەمان كۆبوونەوەیەك بكەن و دانیشتنێك دابنێن بۆ هەڵوەشاندنەوەی ڕێكەوتنی عیراق و توركیا.\nمحەمەدی حاجی مەحمود سكرتێری حزبی سۆسیالیست دیموكراتی كوردستان بە دەنگی ئەمریكای ڕاگەیاند، پێموایە عیراق زۆر بەدڵیەتی توركیا بێت و خەڵك بكوژێت و ناوچە بسوتێنێت و وێرانی بكات، چونكە لە كوردستان دەدات ئەو كوردستان بە هی خۆی نازانێت و بێدەنگ بووە لە ئاستی یەكێكی تر لەوانە بۆ نمونە ئەنجومەنی ئاسایش بۆ بێدەنگە؟! ئەمریكا بۆ بێدەنگە؟ لەكاتێكدا توركیا پەلاماری كوردستان دەدات پەلاماری كوردستانی سوریا دەدات و لایەكی داگیردەكات لە لیبیا یارمەتی دەدەن و پشتیوانی لێدەكەن! ئەمە هۆكەی چ لە ناوخۆ چ لە ناوچە چ لە هەموو دنیا هۆكەی چیە، لە سەدەی بیستویەكدا كاتێك وڵاتێك بیەوێت وڵاتێكی تر داگیربكات، بەڵام ئەنجومەنی ئاسایش ئەمریكا بەرگری لێبكات.\nوتیشی”خاڵێكی تر ئەوەیە لەو ناوچەیەدا بۆ كەس هیچ ناڵێت؟! حزبە كوردییەكان لە‌ناو یەكدا ناكۆكن هەریەكێكیشی ژێر بەژێر خۆی بۆ خۆی شتێكی لەگەڵ توركیادا هەیە كە جورئەتی ئەوەیان نییە شتێك بكەن یان قسەیەك بكەن لەسەر ئەوانە”.\nئاماژەی بۆ ئەوەش كرد، تا ئێستا ئێران سوپای نەهێناوەتە ناو خاكی كوردستانی عیراق و نەشهاتووە، خۆم سێ هەفتە پێش ئێستا لەسەر سنوری هەورامان بووم، ئەوان نەهاتبوونە ئەو ناوچانە، بەڵام لە هەندێك ناوچە دەكرێت ئۆپۆزیسۆنی ئێرانی لێبێت، ئەوە شتێكی ترە، بەڵام لێرەوە لای توركیاوە سوپا هاتووە، ڕۆژانە دەیان فڕۆكەی “فانتۆم” دێت لە كونە ماسی داوە لە شارباژێڕ لەپەنای سلێمانیدا لە شوێنەكانی تر بۆ كەس قسە ناكات!”\nڕوونیشیكردەوە، پێموایە كورد شارەزا نەبووە یان لێی نەزانیوە یان كەمتەرخەمە، ئەگەرنا كورد لە بەغدا دەیتوانی لەو 16 ساڵەدا پەڕلەمانیش كۆبكاتەوە و داوای لێبكات ڕێكەوتنی نێودەوڵەتی جەزائیر هەڵبوەشێننەوە، ڕێكەوتنی توركیا و عیراق هەڵبوەشێننەوە، كۆمەڵێك شتی گرنگ هەیە بەڵام كورد لە بەغدا نەك هەر بەرگری لە كورد ناكەن بەڵكو كۆمەڵێك هەن بوون بەتابووری پێنجەم و لەوێوە دژی كوردستانن دژی قەوارەی هەرێمی كوردستانن ئەمانە خۆی بۆ خۆی پەیوەندی بە كێشە و ململانێیەكانی كوردستانەوە هەیە، ئەوەش یەكێكە لەوانەی كە كاریگەری زۆری لەسەر ئەو ناوچەیە هەیە.\nجەختی لەوەش كردەوە، مەبەستم حزبە كوردستانییەكانی ناو عیراقە، ئێستا ئێران تۆپێك بتەقێنێ بۆ باسی ئێران دەكەن، بەڵام باسی توركیا ناكەن بە فڕۆكە و بە سوپا بە‌ناو كوردستاندا دێن؟! بۆ یەك كەس بەیاننامەیەك دەرناكات و یەك كەس قسە ناكات؟! بڕۆ هەر شارێكی كوردستان، لە هەر خاڵێكدا بەدڵنیاییەوە بارەگایەكی توركیای تێدایە، پێموایە دوو حاڵەتە، حاڵەتێك دەوڵەتی توركیا كاردەكات جارێكی تر بۆ خەلافەتی عوسمانی، بەڵام بە عەقڵێكی تر و بەشێوەیەكی تر و ئەوە خۆی بۆ خۆی ویلایەتی موسڵ، كە لە كوردستانی عیراقە ئێستاش هەموو ساڵێك لە یاسای بودجەی توركیا دۆلارێكی بۆ دادەنێن بۆ ئەوەی لەبیریان نەچێت لە بەرنامەی خۆیاندا، واتە ئێستاش ویلایەتی موسڵ بەهی خۆیان دەزانن، خاڵی دووەم ئێستا پارتی كرێكارانی كوردستان پاساوی داوە دەستی توركیای بۆ هاتنی توركیا بۆ كوردستانی عیراق. چونكە ئەو لێرە هەرێمێكی بۆ خۆی لە كوردستانی عیراق دروستكردووە.\nسكرتێری حزبی سۆسیالیست دیموكراتی كوردستان ڕاشیگەیاند، عیراق سەروەری نەماوە، بەڵكو عیراق وڵاتێكی لەبەریەك هەڵوەشاوی داماوی زەلیل، كە لە وڵاتانی ترەوە فرمانییان پێدەكرێت شت جێبەجێدەكەن.\nدەشڵێت”دۆخی عیراق زۆر خراپە، بەڵام ڕەنگە كورد لە بەغدا خراپتر بێت بۆیە موحتاجی بەغدادە، لە لایەكی ترەوە كورد ئێستا چی بكات باشە، بەڕای من دوو-سێ خاڵی گرنگ هەیە چونكە لە نێوان بەغدا و هەرێمی كوردستان كێشە هەیە تا ئێستا چارەسەر نەكراوە. یەكەم كورد ڕێكخستنی ماڵی خۆی و كێشەكانی ناوخۆی خۆی نەچنە دەرەوە ئەوە خاڵی یەكەمە، كە بتوانێت ئەوكاتەش گفتوگۆ بكات بۆ نموونە لەگەڵ پارتی كرێكاران و لەگەڵ توركیاشدا ئەگەر شەڕییان كرد ئەوا با لە ماڵی خۆیان بیكەن”.\nدەربارەی هەندێك لێكدانەوە و دەنگۆ كە دەوترێت توركیا نیازی داگیركردنی هەرێمی كوردستانی هەیە؟ ناوبراو ڕایگەیاند، هەر دەوڵەتێك بیەوێت جوگرافیای خۆی زیاد بكات، بەڵام ئەو ناتوانێت لەمكاتەدا ئەوە بكات، چونكە كوردستان هەرێمێكی دەستورییە، یاساییە، دانپیانراوە. ناتوانێت خاكی وڵاتێكی تر داگیربكات و بیخاتەسەر خۆی مەگەر وڵاتێكی وەكو ئەمەریكا و ئەنجومەنی ئاسایش پشتگیری بكەن كە چۆن كوردستانی سوریای داگیركرد بەبڕیاری ئەوان تیایدا دانیشتووە و خەڵكی بۆ دێنێ مەگەر شتێكی لەو بابەتە بكرێت، بەڵام پێموانییە ئەوە بكرێت، چونكە تا ئێستاش كوردستان بەشێكە لەو عیراقە شەق و شڕەی كە هەیە.\nوتیشی”لەم هەرێمی كوردستانەدا بەس بە كوردی قسە مەكە، لە بازگەكان بە كوردی قسە مەكە هیچ بازگەیەك ڕاتناگرێت، واتە موخابەراتی هەر دەوڵەتێك ئازادە لە سەرانسەری كوردستاندا بگەڕێت كە قسەی كرد بە توركی و بە فارسی و بە عەرەبی و بە ئینگلیزی دەڵین ئەوە وەفدی دەرەوەیە و دەست مەهێننە ڕێگای با بڕوات واتە بە بازگەكان ڕاگەیەنراوە بەو شێوەیە”.\nڕوونیشیكردەوە، كورد وەكو كورد بەرگەی هەموو شتەكان دەگرێت توركیا و ئێرانیش و هەموو شوێنەكان لێی بدات، كورد ئەوە چەند ساڵە هەر بەردەوامە، بەڵام ئەوەی ناوی سەروەری عیراقە هیچ سەروەرییەك نییە ئەوە تێكشكاوە هیچی نییە لە وڵاتان یەك سانیە فڕۆكەیەك بچێتە سەر وڵاتێكی تر لە ئەنجومەنی ئاسایش سكاڵا دەكات.\nسەبارەت بە بێ هەڵوێستی حیزبیەكانی كوردستان محەمەدی حاجی مەحمود ڕایدەگەیەنێت، ئەگەر شەڕی ناوخۆ بێت ئێستا سەدان كەس بەكوشت دەدەن لەسەر بەرزاییەك، ئەی بۆ دەسەڵاتییان نییە؟ بەڵێ دەسەڵاتییان هەیە، هیچ نەبێت بەیانێك دەربكەن، خۆ نایانگرن، بەیانیشییان پێدەرناكرێت؟!\nبەبڕوای محەمەدی حاجی مەحمود حیزبە كوردییەكانی عیراق، ناتوانن بەیاننامەش دەربكەن دژی هێرشەكانی توركیا، چونكە هەریەك لەو حیزبانە بەشێوەیەك لە شێوەكان پەیوەندی لەگەڵ توركیادا هەیە، ڕێكەوتووە لەگەڵ توركیا، توركیا عاجز دەبێت بەیان دەربكات، فڕۆكەخانەكەی سلێمانی و هەولێر دادەخات جاری پێشوو بە “ڕجاو تكا و دەست ماچكردن” كردییانەوە.\nسەبارەت بە كارتی فشاری كورد بەرامبەر توركیا و عیراق، كاكە حەمە ڕایگەیاند، كارتی فشار لەگەڵ ئێران جۆرێكە و لەگەڵ توركیا جورێكە و لەگەڵ عیراقیش جۆرێكە، بەڵام كارتەكان بەرامبەر بە بەغدا چونكە ئێستا بەغدا بودجەی كوردستانی بڕیوە، ئەگەر هەرێمێك بە عیراقی بزانێت، چۆن تۆ دەچێت بودجەی دەبڕیت لەكاتێكدا بودجەی ئەو ناوچانە دەدرا لەكاتی شەڕی داعشدا كە ژێر دەستی داعش بوون، پێموایە كورد ئێستا كارتی هەیە كارتی یەكڕیزی و كۆكردنەوەی داهاتی كوردستان، بۆ خۆی ئەمە خاڵی یەكەمە، خاڵی دووەم گرتنەوەی ئاوی دوكان و دەربەندیخان لە عیراق، خاڵی سێیەم كشانەوەی كورد لە بەغدا، لە سەرۆك كۆمار و وەزیری دەرەوە و پەڕلەمان و هەمووی بەغدا جێبهێڵت و بێتەوە، كە بەغدا دژت بێت تاسەر ئێسقان هیچت بۆ نەكات و هیچت نەداتێ بۆ لەگەڵیدا بیت، بەڵام بەردەوام ئەو وەفدانە دەڕۆنە بەغدا و دێنەوە كاتییان بەسەر دەچێت كەیفی خۆیانە ئەوانە، بەڵام كورد لە بەغدا بگەڕێتەوە، كارتی چوارەم كارتی ڕیفراندۆمە.\nوتیشی”ئەگەر داهاتی كوردستان ڕێكبخرێتەوە و ڕادەستی حكومەتی هەرێمی كوردستان بكرێت، دەتوانین بودجەش و خزمەتگوزاریشمان بكەین. پێموایە دەكرێت ئێستا 21% بڕدراوە، با 30% ببڕدرێت، بەڵام هەموو مانگێك مووچەی خەڵكی كوردستان بدرێت، دوانەخرێت و لەسەری مانگدا مووچە بدرێت”.\n2020/07/08 - 10:40 AM\nڕێكخراوی مافی مرۆڤی هەنگاو ڕایدەگەیەنێت، كچێكی گەنجی شاری سەقز لە ڕۆژهەڵاتی كوردستان لەلایەن دەزگیرانەكەیەوە بە چەقۆ هێرشی كراوەتە سەر و باری تەندروستی ناجێگیرە.\nڕێكخراوی مافی مرۆڤی هەنگاو لە ڕاگەیەنراوێكدا ئاماژە بۆ ئەوە دەكات، كچێكی تەمەن 22 ساڵی خەڵكی گوندی “خوردەلووكی” سەر بە شاری سەقز بە ناوی پەریسا ڕەحمانی لەلایەن دەزگیرانەكەیەوە بە ناوی عەبدوڵڵا (ئەمیر) سادقی بە چەقۆ هێرشی كراوەتەسەر و بە سەختی برینداری كردووە.\nئاشكراشیكرد، ئەمیر لەو خانوەی بڕیار بووە ژیانی هاوبەشیان پێكبێنن زیاتر لە ٢٠ چەقۆی لە جەستەی پەریسا ڕەحمانی داوە و بە سەختی برینداری كردووە.\nبە پێی بەدواداچوونەكانی ڕێكخراوەكە، ئەو دوو كەسە لە ڕۆژی ڕووداوەكە لەنێو بازاڕی سەقز شتومەكیان بۆ ماڵەكەیان كڕیوە و لەپێش چاوی خەڵك دەمەقاڵەیەكیان هەبووە و سەرچاوەیەكی پزیشكیش ئاشكرایكردووە، بەهۆی سەختی برینەكانییەوە زیندوومانەوەی پەریسا ئەگەرێكی لاوازە.\nڕێكخراوی هەنگاو ڕاشیگەیاند، ئەمیر سادقی دوای ئەنجامدانی تاوانەكەی هەڵهاتووە و هێزە ئەمنییەكانیش هەرچەند كاتێكی زۆریان لە بەر دەست دا بووە، بەڵام خێرا نەچوونەتە شوێنی تاوانەكە و تاوانباریان دەستبەسەر نەكردووە.


سەعید نوری : ئامادەكارییەكانی تۆپی پێی سەورە وەك پێویست نین\nتیپی تۆپی پێی یانەی سەورە بەشداری لە خولی یانە پلە یەكەكانی كەركوك دەكات و بەوتەی سەرپەرشتیاری تیپی تۆپی پێی یانەكەش ئامانجیان تەنها مانەوەیە لە خولەكە.\nلەو بارەیەوە، سەعید نوری، سەرپەرشتیاری تیپی تۆپی پێی یانەی سەورە بۆ لاپەرەی وەرزشی (هەواڵ) وتی: “ ئامادەكارییەكانمان لە ئاستی خواستەكانماندا نیە، ئەوەش بە هۆی بەیاخ نەدان بە چەند لایەنێكی تیپەكە وەكو لایەنی دارایی و كەرەستەكان و رێكنەخستن و ئامادەنەكردنی یاریگای یانەكە”.\nوتیشی: “ ئامانجمان تەنها مانەوەیە لە ریزی یانە پلە یەكەكانی عێراق بە هۆی نەبوونی پلانێكی تایبەت بۆسەركەوتن”.\nسەعید نوری سەبارەت بە نەگونجاوی پلانەكانیان لەگەڵ باری داریی یانەكەیان ئاشكرایكرد:” بە هیچ شێوەیەك گونجاو نیە لەگەڵ توانا داراییەكانی یانەكەیە بە هۆی نادادپەروەری لە تەرخانكردنی بودجە بۆ تۆپی پێ، لە كاتێكدایە بوودجەیەكی باش بۆ یارییەكان زۆرانبازی و بۆكسێن و تۆپی باسكەو یارییەكانی تر دابین دەكرێت”.\n2/10/2018 9:57:35 AM